Návrh

ZÁKON

z ....................... 2013

o katastri nehnuteľností a o zmene a doplnení niektorých zákonov

Národná rada Slovenskej republiky sa uzniesla na tomto zákone:

Čl. I

PRVÁ ČASŤ

VŠEOBECNÉ USTANOVENIA

§ 1

Tento zákon upravuje predmet katastra nehnuteľností (ďalej len „kataster“), obsah katastra, štátnu správu na úseku katastra, štátny dozor na úseku katastra, katastrálne konanie, geodetické a kartografické činnosti na úseku katastra, poskytovanie údajov katastra a sankcie za priestupky alebo za porušenie poriadku na úseku katastra.

§ 2

(1)	Kataster je štátom spravovaný verejný register o pozemkoch, budovách, podzemných stavbách, zrúcaninách, bytoch a nebytových priestoroch (ďalej len „nehnuteľnosti“) v Slovenskej republike, ktorý zahŕňa ich súpis a popis, údaje o právach k nehnuteľnostiam a geometrické a polohové určenie pozemkov.

(2)	Kataster slúži najmä na ochranu práv k nehnuteľnostiam, na daňové účely a poplatkové účely, na oceňovanie nehnuteľností, na ochranu poľnohospodárskej pôdy a lesných pozemkov, na ochranu prírody a krajiny, na ochranu nerastného bohatstva, na ochranu pamiatkového fondu,) ako aj chránených území a prírodných výtvorov a na budovanie ďalších informačných systémov o nehnuteľnostiach podľa osobitného predpisu.)

(3) 	Kataster je informačným systémom verejnej správy podľa osobitného predpisu.)

§ 3
Vymedzenie niektorých pojmov

(1)	Pozemok je časť zemského povrchu oddelená od susedných častí hranicou územnej správnej jednotky, katastrálneho územia, zastavaného územia obce,) vlastníckou hranicou, hranicou správy majetku štátu, hranicou správy majetku obce, hranicou správy majetku vyššieho územného celku, hranicou druhu pozemku, alebo hranicou spôsobu využívania pozemku.

(2)	Hranicu pozemku tvorí priama spojnica jej lomových bodov. 

(3)	Lomový bod je bod, v ktorom sa lomí hranica pozemku.

(4)	Vlastnícka hranica je spojnica lomových bodov, ktorá oddeľuje pozemky iných vlastníkov.

(5)	Zmena hraníc katastrálnych území je zlúčenie dvoch alebo viacerých katastrálnych území, alebo rozdelenie doterajšieho katastrálneho územia na dve alebo viac katastrálnych území, alebo oddelenie časti katastrálneho územia a jej pričlenenie do iného katastrálneho územia.
(6)	Parcela je geometrické určenie a polohové určenie a zobrazenie pozemku v mape. Parcela sa označuje parcelným číslom.

(7)	Geometrické určenie pozemku je určenie tvaru a rozmerov pozemku v zobrazovacej rovine.

(8)	Polohové určenie pozemku je určenie polohy lomových bodov hraníc pozemku v súradnicovom systéme.

(9)	Výmera parcely je plošný obsah zobrazenia pozemku v katastrálnej mape alebo v mape určeného operátu. Výmera sa zaokrúhľuje na celé štvorcové metre. Presnosť výmery je závislá od presnosti metódy, ktorou bola určená. 
(10)	Katastrálne územie je územno-technická jednotka, ktorú tvorí územne uzavretý a v katastri spoločne evidovaný súbor pozemkov.

(11)	Katastrálna mapa je polohopisná mapa veľkej mierky, na ktorej sú zobrazené pozemky, budovy, podzemné stavby, zrúcaniny a iné skutočnosti evidované v katastri. Pozemky zobrazené na katastrálnej mape sú evidované ako parcely registra „C“ .

(12)	Určený operát je najvhodnejší operát bývalých pozemkových evidencií stanovený správou katastra na evidovanie tých pozemkov, ktoré nie sú zobrazené na katastrálnej mape a na evidovanie práv k týmto pozemkom.

(13)	Mapa určeného operátu je mapa bývalej pozemkovej evidencie zobrazujúca pozemky, ktoré nie sú zobrazené na katastrálnej mape. Pozemky evidované ako parcely registra „E“ sú zobrazené na mape určeného operátu.

(14)	Identifikácia parcely je výsledok porovnania údajov o pozemku alebo o skupine pozemkov v pozemkovej knihe, v železničnej knihe alebo v zmluve, verejnej listine alebo inej listine a údajov o tom istom pozemku alebo skupine pozemkov v súbore popisných údajov a v súbore geodetických údajov a opačne. 

(15)	Geodetickými a kartografickými činnosťami na úseku katastra sú meračské práce, zaznamenávanie a spracúvanie výsledkov merania, zobrazovacie práce a aktualizácia súboru geodetických informácií, vytyčovanie hraníc pozemkov, vyhotovovanie podkladov na obnovu a aktualizáciu katastrálneho operátu.

(16)	Budova je stavba spojená so zemou pevným základom, vrátane podzemných a nadzemných častí, tvoriacich s ňou jeden funkčný celok, ktorá je ohraničená obvodovými stenami a strešnou konštrukciou.

(17)	Rozostavaná  budova  je budova, na ktorú nebolo vydané kolaudačné rozhodnutie a je aspoň v takom stupni rozostavanosti, že z predloženého znaleckého posudku je zrejmé stavebnotechnické a funkčné usporiadanie jej prvého nadzemného podlažia.

(18)	Rozostavaný byt alebo rozostavaný nebytový priestor je miestnosť alebo súbor miestností, nachádzajúcich sa v budove alebo v podzemnej stavbe, ktorá je podľa znaleckého posudku aspoň v takom stupni rozostavanosti, že navonok je uzavretá obvodovými stenami a strešnou konštrukciou, v prípade podzemnej stavby stropnou konštrukciou posledného podlažia a jednotlivé byty alebo nebytové priestory sú oddelené vonkajšími priečkami.

(19)	Podzemná stavba je stavba pevne spojená so zemou, umiestnená pod zemským povrchom, ktorá nemá charakter inžinierskej stavby) a netvorí súčasť budovy. 

(20)	Rozostavaná podzemná stavba je podzemná stavba, na ktorú nebolo vydané kolaudačné rozhodnutie a je aspoň v takom stupni rozostavanosti, že z predloženého znaleckého posudku je zrejmé stavebnotechnické a funkčné usporiadanie aspoň jedného podzemného podlažia.

(21) Zrúcaninou sú pozostatky stavby torzálneho charakteru, presahujúce nad zemský povrch, pevne spojené so zemou, ktoré sú národnou kultúrnou pamiatkou.1)

(22)	Zápisom do katastra sa rozumie zápis, zmena a výmaz údajov o právach k nehnuteľnostiam alebo iných údajov.

(23)	Iná oprávnená osoba je osoba oprávnená z práv k nehnuteľnostiam, a to záložný veriteľ, oprávnený z predkupného práva, oprávnený z vecného bremena, nájomca, správca majetku štátu, správca majetku vyššieho územného celku, správca majetku obce, osoba oprávnená hospodáriť s majetkom štátu, správca majetku neznámych vlastníkov.)

(24)	List vlastníctva je súbor údajov o nehnuteľnosti alebo skupine nehnuteľností, o vlastníkoch a iných oprávnených osobách, o právach k nehnuteľnostiam a o iných skutočnostiach súvisiacich s nehnuteľnosťami. List vlastníctva je spravovaný pre nehnuteľnosť alebo skupinu nehnuteľností, ktoré majú totožného vlastníka alebo totožných spoluvlastníkov, v jednom katastrálnom území. 

DRUHÁ ČASŤ

PREDMET KATASTRA, OBSAH KATASTRA A KATASTRÁLNY OPERÁT

§ 4
Predmet katastra

(1)	V katastri sa evidujú

a)	katastrálne územia,
b)	pozemky,
c)	budovy a rozostavané budovy,
d)	podzemné stavby a rozostavané podzemné stavby,
e)	byty a rozostavané byty; tieto sa evidujú len v súbore popisných informácií katastra,
f)	nebytové priestory a rozostavané nebytové priestory; tieto sa evidujú len v súbore popisných informácií katastra,
g)	zrúcaniny,
h)	podrobné polohové bodové polia a podrobné geodetické body,
i)	sídelné a nesídelné geografické názvy.

(2) 	V pochybnostiach, či ide o predmet evidovania v katastri podľa odseku 1 písm. c) až g) rozhoduje Úrad geodézie, kartografie a katastra Slovenskej republiky (ďalej len „úrad“); v prípade zrúcaniny úrad rozhodne po predchádzajúcom vyjadrení Pamiatkového úradu Slovenskej republiky. Na toto rozhodovanie sa nevzťahujú všeobecné predpisy o správnom konaní.)

(3) Nehnuteľnosti významné z hľadiska obrany, vnútorného poriadku a bezpečnosti štátu, ako aj práva k týmto nehnuteľnostiam sa v katastri evidujú po dohode s Ministerstvom obrany Slovenskej republiky, Ministerstvom vnútra Slovenskej republiky, Ministerstvom spravodlivosti Slovenskej republiky, Ministerstvom dopravy, výstavby a regionálneho rozvoja Slovenskej republiky, Správou štátnych hmotných rezerv Slovenskej republiky, Národným bezpečnostným úradom a Slovenskou informačnou službou.

§ 5
Obsah katastra

Kataster obsahuje údaje o:

a) geometrickom určení a polohovom určení pozemkov,
b) nehnuteľnostiach 

1.	o pozemku, a to katastrálne územie, parcelné číslo ako parcela registra „C“ alebo parcela registra „E“, druh pozemku, výmera parcely, príslušnosť k zastavanému územiu obce, príslušnosť k bonitovanej pôdnoekologickej jednotke, druh chránenej nehnuteľnosti, cena a iné identifikačné údaje, 

2.	o budove, a to katastrálne územie, súpisné číslo budovy alebo popisný názov budovy, ak nemá pridelené súpisné číslo, parcelné číslo pozemku alebo pozemkov, na ktorých je budova postavená, druh chránenej nehnuteľnosti, cena a iné identifikačné údaje, 

3.	o rozostavanej budove, a to katastrálne územie, parcelné číslo pozemku alebo pozemkov, na ktorých je budova postavená, popisný názov, cena a iné identifikačné údaje,

4.	o byte a nebytovom priestore, a to katastrálne územie, súpisné číslo budovy alebo popisný názov budovy, ak nemá pridelené súpisné číslo, parcelné číslo pozemku alebo pozemkov, na ktorých je budova postavená, číslo vchodu, poschodie, číslo bytu alebo nebytového priestoru, cena  a iné identifikačné údaje,  

5.	o rozostavanom byte alebo rozostavanom nebytovom priestore, a to katastrálne územie, parcelné číslo pozemku alebo pozemkov, na ktorých je budova postavená, číslo vchodu, poschodie, číslo bytu alebo nebytového priestoru, cena a iné identifikačné údaje,

6.	o podzemnej stavbe, a to katastrálne územie, súpisné číslo stavby, alebo popisný názov stavby, ak nemá pridelené súpisné číslo, parcelné číslo pozemku alebo pozemkov, pod ktorými je podzemná stavba postavená, cena a iné identifikačné údaje,

7.	o rozostavanej podzemnej stavbe, a to katastrálne územie, parcelné číslo pozemku alebo pozemkov, pod ktorými je podzemná stavba postavená, cena a iné identifikačné údaje,

8.	o zrúcanine, a to katastrálne územie, parcelné číslo pozemku alebo pozemkov, na ktorých je zrúcanina postavená, popisný názov, druh chránenej nehnuteľnosti, a iné identifikačné údaje,

c) 	vlastníkoch  a iných oprávnených osobách

1.	ak ide o fyzickú osobu, titul,) meno, priezvisko, rodné priezvisko, dátum narodenia, rodné číslo alebo ak nejde o štátneho občana Slovenskej republiky a nemá pridelené rodné číslo, obdobné číslo alebo identifikátor, ktoré mu je pridelené alebo určené na účely jednoznačnej identifikácie podľa právneho poriadku štátu, ktorého je občanom, miesto trvalého pobytu, štátna príslušnosť,

2.	ak ide o právnickú osobu, názov, sídlo a identifikačné číslo organizácie, 

d) 	 právach k nehnuteľnostiam, a to o   

1.	vlastníckom práve,

2.	záložnom práve, 

3.	vecnom bremene,

4.	predkupnom práve, ak má mať účinky vecného práva, 

5.	práve vyplývajúcom zo správy majetku štátu, zo správy majetku vyšších územných celkov, zo správy majetku obcí, z hospodárenia s majetkom štátu, zo správy majetku neznámych vlastníkov (ďalej len „správa  majetku“),

6.	nájomnom práve k pozemku, ak má trvať najmenej 5 rokov, 

e) 	iných skutočnostiach súvisiacich s nehnuteľnosťami, ich vlastníkmi alebo inými oprávnenými osobami alebo s právami k nehnuteľnostiam,

f)	podrobných polohových bodových poliach a o podrobných geodetických bodoch,
g) 	sídelných a nesídelných geografických názvoch.

§ 6
Druhy pozemkov 

Pozemky sa v katastri členia na

a) 	ornú pôdu,
b) 	chmeľnice,
c) 	vinice,
d) 	záhrady,
e) 	ovocné sady,
f) 	trvalé trávne porasty,
g) 	lesné pozemky,
h) 	vodné plochy,
i) 	zastavané plochy a nádvoria, 
j) 	ostatné plochy.
Katastrálny operát
§ 7

(1) 	Katastrálny operát tvoria dokumentačné materiály potrebné na spravovanie katastra. Katastrálny operát sa vedie podľa katastrálnych území v papierovej podobe alebo v elektronickej podobe. 

(2) 	Katastrálny operát obsahuje najmä tieto časti:

a) 	súbor geodetických informácií, ktorý tvoria katastrálne mapy, mapy určeného operátu,  geometrické plány, záznamy podrobného merania zmien, zoznamy súradníc a ďalšia geodetická dokumentácia, 
b)	súbor popisných informácií, ktorý tvoria údaje v listoch vlastníctva alebo v informačnom systéme katastra, a to údaje o nehnuteľnostiach, údaje o vlastníkoch a iných oprávnených osobách, údaje o právach k nehnuteľnostiam, údaje o iných skutočnostiach súvisiacich s nehnuteľnosťami, ich vlastníkmi alebo inými oprávnenými osobami, alebo s právami k nehnuteľnostiam, údaje o sídelných a nesídelných geografických názvoch, údaje o osobitne chránených častiach prírody a krajiny) a údaje o pamiatkovom fonde a ochrannom pásme,
c) 	zbierku listín, ktorú tvoria listiny, na základe ktorých boli vykonané zápisy do katastra a dokumentácia sídelných a nesídelných geografických názvov,
d)	pozemkové knihy, železničná kniha a ich operát, a operát bývalého pozemkového katastra; pozemkové knihy a železničná kniha sú dokumenty s trvalou dokumentárnou hodnotou.

(3) 	List vlastníctva obsahuje číslo listu vlastníctva, názov okresu, názov obce a názov katastrálneho územia a skladá sa z časti 

a) „A – Majetková podstata“, ktorá obsahuje údaje o nehnuteľnostiach a iné údaje obsahujúce bližšie vysvetlenia časti A,  
b) „B – Vlastník alebo iná oprávnená osoba“, ktorá obsahuje meno, priezvisko, rodné priezvisko alebo názov vlastníka alebo inej oprávnenej osoby, dátum narodenia, rodné číslo alebo ak nejde o štátneho občana Slovenskej republiky a nemá pridelené rodné číslo, obdobné číslo alebo identifikátor, ktoré mu je pridelené alebo určené na účely jednoznačnej identifikácie podľa právneho poriadku štátu, ktorého je občanom, miesto trvalého pobytu, ak ide o fyzickú osobu, alebo identifikačné číslo organizácie a sídlo, ak ide o právnickú osobu, spoluvlastnícky podiel, titul nadobudnutia podľa verejnej listiny alebo inej listiny, a iné údaje obsahujúce bližšie vysvetlenia časti B, byty a nebytové priestory, poznámky, ktoré obmedzujú oprávnenie vlastníka alebo inej oprávnenej osoby nakladať s nehnuteľnosťou alebo informujú o nehnuteľnosti alebo o práve k nehnuteľnosti, 
c) „C – Ťarchy“, ktorá obsahuje vecné bremeno, záložné právo, predkupné právo, ak má mať účinky vecného práva, označenie inej oprávnenej osoby, a iné údaje obsahujúce bližšie vysvetlenia časti C.

(4)	Duplikát katastrálneho operátu (ďalej len „duplikát“) alebo jeho časti možno vyhotoviť len z dôvodov uvedených v tomto zákone. Duplikát obsahuje všetky údaje a náležitosti platného katastrálneho operátu a možno ho vyhotoviť len z platného katastrálneho operátu.

(5) 	Neplatný katastrálny operát je dokumentom s trvalou dokumentárnou hodnotou. Na neplatnom katastrálnom operáte musí byť vyznačené, z akého dôvodu a od ktorého dňa sa stal neplatným.

TRETIA ČASŤ

Prvý oddiel
ORGÁNY ŠTÁTNEJ SPRÁVY NA ÚSEKU KATASTRA
§ 8

(1) 	Ústredným orgánom štátnej správy na úseku katastra je úrad.

(2) 	Zriaďujú sa miestne orgány štátnej správy na úseku katastra. Miestnymi orgánmi štátnej správy na úseku katastra sú správy katastra.

(3) 	Na území vojenského obvodu vykonáva štátnu správu na úseku katastra Ministerstvo obrany Slovenskej republiky) v rozsahu pôsobnosti úradu podľa § 9 písm. b) a h), správy katastra v sídle kraja podľa § 11 ods. 3 písm. a) a b) a správy katastra podľa § 11 ods. 1.

§ 9
Pôsobnosť úradu

Úrad

a)	vypracúva koncepcie a smery rozvoja katastra a riadi a usmerňuje výkon štátnej správy na úseku katastra,
b)	zriaďuje alebo zrušuje pracovisko správy katastra i mimo jej sídla a určuje jej územný obvod,
c)	riadi a kontroluje správy katastra; v pochybnostiach rozhoduje o ich príslušnosti,
d) 	overuje spôsobilosť zamestnancov správy katastra rozhodovať v konaní o vklade a v konaní o nevykonaní záznamu, 
e) 	zabezpečuje medzinárodnú spoluprácu na úseku katastra,
f) v pochybnostiach rozhoduje podľa § 4 ods. 2,
g) 	vydáva stanoviská, ktoré sú záväzné pre orgány štátnej správy na úseku katastra,
h) 	poskytuje údaje z katastra,
i) 	vykonáva štátny dozor na úseku geodézie, kartografie a katastra,
j) 	vykonáva ďalšie úlohy vyplývajúce z osobitných predpisov.2)

§ 10
Miestne orgány štátnej správy na úseku katastra

(1)	Správa katastra vykonáva štátnu správu na úseku katastra v územnom obvode okresu. 

(2)	Správa katastra Bratislava vykonáva štátnu správu v územnom obvode okresu Bratislava I, okresu Bratislava II, okresu Bratislava III, okresu Bratislava IV a okresu Bratislava V a Správa katastra Košice vykonáva štátnu správu v územnom obvode okresu Košice I, okresu Košice II, okresu Košice III a okresu Košice IV. Sídlom správy katastra je sídlo okresu; sídlom Správy katastra Bratislava je Bratislava a sídlom Správy katastra Košice sú Košice.

(3)	Správu katastra riadi a za jej činnosť zodpovedá riaditeľ, ktorého vymenúva a odvoláva predseda úradu.

(4) 	Správa katastra koná a rozhoduje v administratívnoprávnych veciach samostatne.

(5) 	Vnútornú organizáciu správy katastra určuje úrad.
	
§ 11
Pôsobnosť správy katastra

(1)	Správa katastra

a) 	vykonáva katastrálne konanie,
b) 	kontroluje geodetické a kartografické činnosti, ktorých výsledky sa majú prevziať do katastra, a úradne overuje geometrické plány,
c) 	spracúva sumárne údaje o pôdnom fonde,
d) 	spravuje katastrálny operát,
e) 	v mene úradu poskytuje údaje z katastra, 
f) 	pre potreby orgánov štátnej správy na úseku katastra overuje kópie alebo rovnopisy verejných listín alebo iných listín, ako aj  kópie geometrických plánov,
g)	prejednáva priestupky proti poriadku v štátnej správe na úseku katastra a koná o porušení poriadku na úseku katastra právnickými osobami,
h)	spracúva osobné údaje,) ktoré sú obsahom úradných dokladov kopírovaním, skenovaním alebo iným zaznamenaním úradných dokladov pre účely katastra.

(2) Správa katastra v sídle kraja na rozhodovanie v správnom konaní v prvom stupni vo veciach, ktoré sú zákonom zverené do jej pôsobnosti, zriaďuje osobitný organizačný útvar.

(3) 	Správa katastra v sídle kraja okrem pôsobnosti podľa odseku 1

a) 	je odvolacím orgánom v územnom obvode kraja vo veciach, v ktorých rozhodol v prvom stupni osobitný organizačný útvar správy katastra v sídle kraja alebo správa katastra, ak § 35 ods. 2 neustanovuje inak,
b) 	riadi výkon štátnej správy na úseku katastra,
c) 	zabezpečuje v územnom obvode kraja zostavenie návrhu registra obnovenej evidencie pozemkov.6)

§ 12

(1) 	Správa katastra v sídle kraja je rozpočtová organizácia štátu zapojená finančnými vzťahmi na rozpočet úradu.

(2) 	Správa katastra v sídle kraja je služobným úradom štátnych zamestnancov, ktorí vykonávajú štátnu službu na správach katastra, ktoré sa nachádzajú v územnom obvode kraja a je zamestnávateľom zamestnancov, ktorí vykonávajú práce vo verejnom záujme na správach katastra, ktoré sa nachádzajú v územnom obvode kraja.

Druhý oddiel
SÚČINNOSŤ PRI SPRAVOVANÍ KATASTRA

§ 13

Štátne orgány, právnické osoby a fyzické osoby poskytujú orgánom štátnej správy na úseku katastra súčinnosť potrebnú na vykonanie úloh, ktoré im ukladá zákon.

§ 14
Súčinnosť vlastníkov a iných oprávnených osôb

(1)	Vlastníci a iné oprávnené osoby sú povinní

a) 	dbať, aby všetky údaje katastra týkajúce sa nehnuteľnosti, vlastníka nehnuteľnosti alebo inej oprávnenej osoby, ako aj zmeny týchto údajov mohli byť v katastri riadne evidované, a ohlásiť každú zmenu správe katastra do 30 dní odo dňa vzniku, zmeny alebo zániku rozhodujúcej skutočnosti na zápis; to neplatí, ak zmena vyplýva z verejnej listiny predloženej na zápis podľa § 15 alebo § 16,
b) 	na vyzvanie správy katastra predložiť v určenej lehote doklady potrebné na zápis údajov do katastra,
c) 	zúčastniť sa na katastrálnom konaní, alebo určiť pre toto konanie svojho zástupcu,
d) 	označiť na svoje náklady trvalou stabilizáciou lomové body hraníc pozemkov; povinnosť označiť lomové body sa nevzťahuje na záložného veriteľa, oprávneného z predkupného práva a oprávneného z vecného bremena.

(2) 	Označiť lomové body hraníc pozemkov podľa odseku 1 písm. d) nie je potrebné, ak ide o 

a) hranice pozemkov, ktoré sú predmetom súdneho sporu,
b) hranice pozemkov parciel registra „E“,
c) hranice pozemkov parciel registra „C“, ktoré sú spoločne obhospodarované v jednom celku, pokiaľ netvoria vonkajší obvod tohto celku.

(3) 	Ak osoba, ktorá je povinná označiť lomové body hraníc pozemkov, napriek výzve správy katastra alebo komisie zriadenej podľa § 66 v určenej lehote tieto neoznačí, môže ich dať označiť správa katastra na náklady tejto osoby.
§ 15
Súčinnosť obcí

Obec je povinná

a)	zasielať správam katastra svoje rozhodnutia o nehnuteľnostiach a o právach k nehnuteľnostiam do 30 dní odo dňa nadobudnutia ich právoplatnosti a listiny týkajúce sa nehnuteľností a práv k nehnuteľnostiam, ako aj iné údaje súvisiace s evidovaním nehnuteľností a práv viažucich sa k nim do 30 dní odo dňa ich vyhotovenia; na podnet správy katastra opravia chyby v písaní a počítaní, ako aj iné zrejmé nesprávnosti v týchto rozhodnutiach a listinách,
b) 	oznamovať správam katastra zmeny údajov katastra, ktoré samy zistili, a to do 30 dní odo dňa ich zistenia,
c) 	označiť lomové body územných hraníc obcí spôsobom, ktorý určí správa katastra a starať sa o ich trvalé označenie; ak obec tieto lomové body hraníc napriek výzve správy katastra alebo komisie zriadenej podľa § 66 určeným spôsobom neoznačí, môže ich dať označiť správa katastra na náklady obce,
d) 	vyhlasovať na svojich územiach začatie katastrálneho konania na základe oznámenia správy katastra, zabezpečovať účasť vlastníkov nehnuteľností a iných oprávnených osôb, ktoré majú trvalý pobyt alebo sídlo v obci na týchto konaniach, podávať informácie o vlastníkoch  a iných oprávnených osobách a prostredníctvom svojich zástupcov zúčastniť sa na katastrálnom konaní.

§ 16
Súčinnosť štátnych orgánov, notárov, exekútorov a správcov podľa osobitného predpisu

(1)	Štátne orgány, notári, exekútori a správcovia podľa osobitného predpisu) sú povinní zasielať správam katastra nimi vyhotovené verejné listiny a iné listiny o nehnuteľnostiach a o právach k nehnuteľnostiam, ako aj iné údaje súvisiace s evidovaním nehnuteľností a práv viažucich sa k nim v katastri do 30 dní odo dňa ich vyhotovenia a poskytovať súčinnosť; ak je verejnou listinou rozhodnutie štátneho orgánu, počíta sa lehota odo dňa jeho právoplatnosti.

(2)	Na podnet správy katastra a v súčinnosti s ňou osoby uvedené v odseku 1 opravia chyby v písaní a počítaní, ako aj iné zrejmé nesprávnosti v týchto verejných listinách a iných listinách.

§ 17
 Vstup a vjazd na nehnuteľnosti 

(1)	Zamestnanci úradu, správy katastra a členovia komisie zriadenej podľa § 66, fyzické osoby a právnické osoby, ktoré vykonávajú alebo kontrolujú geodetické a kartografické činnosti, sú pri plnení úloh podľa tohto alebo osobitného zákona2) oprávnení v nevyhnutnej miere vstupovať a vchádzať dopravným prostriedkom na cudzie pozemky. Pri vstupe a vjazde sú títo povinní preukázať sa preukazom oprávňujúcim na vstup a vjazd na cudzie pozemky.)

(2) 	Vstupovať na nehnuteľnosti určené na obranu a na ochranu vnútorného poriadku a bezpečnosti štátu, ako aj na ochranu strategických materiálových rezerv štátu, možno len so súhlasom ústredného orgánu štátnej správy, v ktorého pôsobnosti sa dotknutá nehnuteľnosť nachádza. Vstupovať na nehnuteľnosti cudzích diplomatických misií možno len s ich súhlasom.

§ 18
Oznamovacia povinnosť

Úrad a správy katastra oznamujú príslušným štátnym orgánom skutočnosť nasvedčujúcu, že došlo k porušeniu všeobecne záväzného právneho predpisu, o ktorej sa dozvedeli pri výkone štátnej správy.

ŠTVRTÁ ČASŤ

KATASTRÁLNE KONANIE

§ 19

(1) 	V katastrálnom konaní správa katastra rozhoduje o právach k nehnuteľnostiam, vykonáva zápis údajov o právach k nehnuteľnostiam do katastra, zápis iných údajov o nehnuteľnostiach do katastra, vykonáva prešetrovanie údajov katastra, revíziu údajov katastra a obnovuje katastrálny operát.

(2) 	Katastrálnym konaním je 

a) 	konanie o vklade,
b) 	konanie o zázname, 
c) 	konanie o poznámke, 
d) 	aktualizácia údajov katastra,
e) 	prešetrovanie údajov katastra, 
f) 	konanie o oprave chyby,
g) 	konanie o zmene hraníc katastrálnych území,
h) 	konanie o obnove katastrálneho operátu,
i) 	revízia údajov katastra.

(3) 	Právo k nehnuteľnosti uvedené v § 5 písm. d) sa do katastra zapisuje v konaní o vklade a v konaní o zázname. 

(4) 	V katastrálnom konaní sa postupuje podľa všeobecných predpisov o správnom konaní,7) ak § 37 ods. 5, § 48 ods. 5, § 51 ods. 7, § 52 ods. 4, § 53 ods. 5, § 54 ods. 4, § 62 ods. 5 a § 72 ods. 9 alebo osobitný zákon neustanovuje inak.

§ 20

(1) 	Na katastrálne konanie je príslušná správa katastra, v ktorej územnom obvode sa nachádza nehnuteľnosť, ktorej sa konanie týka, s výnimkou uvedenou v odseku 2 a 3. 

(2) 	Ak sa konanie o vklade alebo konanie o zázname, alebo konanie o zmene hraníc katastrálnych území týka nehnuteľností nachádzajúcich sa v územnom obvode viacerých správ katastra, je príslušná konať o celom návrhu tá správa katastra, ktorej bol návrh doručený v poradí ako prvej. Správa katastra, ktorej bol návrh doručený, bezodkladne upovedomí o začatí konania dotknuté správy katastra.

(3) 	Ak existuje dôvodná obava, že v konaní o vklade alebo v konaní o zázname  správa katastra nedodrží lehotu podľa tohto zákona, môže predseda úradu na určený čas  alebo v určených konaniach rozhodnúť o zmene miestnej príslušnosti správy katastra. Na rozhodnutie o zmene miestnej príslušnosti správy katastra sa nevzťahujú všeobecné predpisy o správnom konaní.7)

§ 21
Návrh na začatie katastrálneho konania

(1)	Návrh na začatie katastrálneho konania je možné podať v papierovej podobe alebo v elektronickej podobe prostredníctvom elektronického formulára zverejneného na webovom sídle úradu; návrh musí byť podpísaný navrhovateľom, inak na návrh správa katastra neprihliada. Podpisu navrhovateľa v elektronickej podobe zodpovedá zaručený elektronický podpis navrhovateľa.)

(2) 	Návrh na začatie katastrálneho konania musí byť podaný v štátnom jazyku,) v českom jazyku alebo v úradne osvedčenom preklade do slovenského jazyka.) 

(3) 	Návrh  na začatie katastrálneho konania v papierovej podobe musí obsahovať

a) 	meno, priezvisko a miesto trvalého pobytu navrhovateľa, adresu na doručovanie, ak je odlišná od miesta trvalého pobytu a ide o navrhovateľa fyzickú osobu; obchodné meno, názov a sídlo, adresu na doručovanie, ak je odlišná od sídla a ide o navrhovateľa právnickú osobu, 
b) 	označenie správy katastra, ktorej je návrh adresovaný,
c) 	označenie, čoho sa navrhovateľ domáha, 
d) 	číslo úradného overenia geometrického plánu, ak sa geometrický plán vyžaduje podľa           § 22 ods. 1 písm. c) a bol úradne overený po nadobudnutí účinnosti tohto zákona, 
e) údaj o mieste a čase zverejnenia povinne zverejňovanej zmluvy,
f) 	označenie príloh, 
g) 	žiadosť o zaslanie oznámenia o vykonaní záznamu alebo poznámky, oznámenia o výsledku prešetrenia údajov katastra alebo oznámenia o vykonaní opravy chyby na základe protokolu o oprave chyby prostredníctvom elektronickej pošty na uvedenú elektronickú adresu, ak navrhovateľ žiada oznámiť vykonanie zápisu elektronicky,
h) 	žiadosť o urýchlené konanie o vklade, urýchlené konanie o zázname alebo urýchlenú aktualizáciu údajov katastra, ak navrhovateľ žiada o ich urýchlenie,
i) 	telefónne číslo alebo elektronickú adresu, ak nimi navrhovateľ disponuje.

(4) 	Návrh na začatie katastrálneho konania v elektronickej podobe musí obsahovať okrem náležitostí uvedených v odseku 3 aj

a) 	titul, rodné priezvisko, dátum narodenia, rodné číslo navrhovateľa, alebo ak nejde o štátneho občana Slovenskej republiky a nemá pridelené rodné číslo, obdobné číslo alebo identifikátor, ktoré mu je pridelené alebo určené na účely jednoznačnej identifikácie podľa právneho poriadku štátu, ktorého je občanom, údaj o štátnej príslušnosti, ak ide o fyzickú osobu,
b) 	identifikačné číslo organizácie navrhovateľa, ak ide o právnickú osobu,
c) 	označenie nehnuteľností podľa § 5 písm. b).

(5) Návrhy na začatie katastrálneho konania v elektronickej podobe prijíma správa katastra prostredníctvom elektronickej podateľne) spoločnej pre správy katastra. Elektronická podateľňa je prístupná prostredníctvom prístupového miesta v sieti internet (ďalej len „portál“). Prevádzkovateľom portálu) je právnická osoba zriadená úradom. Elektronickú adresu elektronickej podateľne zverejňuje úrad na svojom webovom sídle a webovom sídle ústredného portálu verejnej správy. 

 (6) 	Návrhy na začatie katastrálneho konania v elektronickej podobe správa katastra prijíma nepretržite. Ak je návrh na začatie katastrálneho konania v elektronickej podobe prijatý v sobotu, v dňoch pracovného pokoja alebo mimo úradných hodín správy katastra, považuje sa za doručený v najbližší nasledujúci pracovný deň. Pre poradie návrhov, ktoré sa považujú za doručené v rovnaký deň, je rozhodujúci dátum a čas prijatia.

(7) 	Ak bol návrh na začatie katastrálneho konania podaný v papierovej podobe, správa katastra vyznačí na návrhu dátum, hodinu a minútu prijatia návrhu. Ak bol návrh na začatie katastrálneho konania podaný v elektronickej podobe, správa katastra vyznačí dátum, hodinu a minútu prijatia návrhu v aplikácii. Dátum prijatia sa považuje za dátum doručenia, ak odsek 6 neustanovuje inak.

§ 22
Prílohy návrhu na začatie katastrálneho konania

(1) 	Prílohou návrhu na začatie konania je

a) 	zmluva, verejná listina, zmluva podľa § 37 ods. 4  alebo iná listina, na ktorej základe sa má zápis vykonať, ak na vykonanie zápisu nepostačuje samotný návrh,
b) 	verejná listina alebo iná listina, ktorá potvrdzuje právo k nehnuteľnosti, ak právo k nehnuteľnosti nie je zapísané v liste vlastníctva, 

c) geometrický plán, ak ide o vznik, zmenu a výmaz práv alebo iných údajov k pozemkom, ktoré vznikli reálnym rozdelením alebo zlúčením, alebo o zápis vecného bremena k časti pozemku, alebo o zápis budovy, rozostavanej budovy, podzemnej stavby, rozostavanej podzemnej stavby, zrúcaniny, ak tieto nie sú evidované v súbore geodetických informácií, alebo o zápis chráneného územia; to neplatí, ak bol geometrický plán úradne overený po nadobudnutí účinnosti tohto zákona,
d) 	identifikácia parciel, ak vlastnícke právo k nehnuteľnosti nie je zapísané v liste vlastníctva,
e) 	splnomocnenie, ak je účastník konania pri uzavretí zmluvy alebo v katastrálnom konaní zastúpený splnomocnencom; pravosť podpisu splnomocniteľa musí byť úradne osvedčená podľa osobitných predpisov,) ak sa vyžaduje podľa § 31 ods. 3,
f) vyhlásenie osoby o splnení podmienok podľa osobitného predpisu,) 
g) listina preukazujúca existenciu pohľadávky alebo jej vznik v budúcnosti, ak ide o návrh na vklad záložného práva na zabezpečenie pohľadávky, ktorá vznikne v budúcnosti,) 
h) potvrdenie o zaplatení odvodu, ak nadobúdateľ má povinnosť zaplatiť odvod podľa osobitného predpisu,)
i) 	listiny, ktoré majú dôkaznú hodnotu pre konanie.

(2)	Prílohy návrhu na začatie katastrálneho konania v papierovej podobe musí osoba, ktorá podala návrh, predložiť v origináli alebo v úradne osvedčenej kópii.

(3)	Ak sa katastrálne konanie začína bez návrhu, k verejnej listine, zmluve podľa § 37 ods. 4 alebo inej listine musí vyhotoviteľ verejnej listiny, zmluvy podľa § 37 ods. 4 alebo inej listiny, alebo osoba, v prospech ktorej sa má zápis vykonať, predložiť prílohy podľa odseku 1 písm. b) až e) a i).

(4) 	Pri elektronickom podaní musia byť všetky prílohy na začatie katastrálneho konania podané v elektronickej podobe a podpísané zaručeným elektronickým podpisom 

a) 	vyhotoviteľa verejnej listiny alebo inej listiny,
b) 	osoby, ktorá osvedčila správnosť odpisu alebo fotokópie listiny podľa osobitných predpisov,19)
c) 	všetkých účastníkov zmluvy alebo dohody, alebo notára, ktorý ju vyhotovil vo forme notárskej zápisnice alebo advokáta, ktorý  zmluvu autorizoval.)

§ 23
Spôsobilosť zmlúv, verejných listín a iných listín na zápis do katastra

(1) 	Na zápis  do katastra  je spôsobilá v štátnom jazyku, českom jazyku alebo v úradne osvedčenom preklade písomne vyhotovená zmluva, verejná listina alebo iná listina bez chýb v písaní, počítaní a iných zrejmých nesprávností. 
(2)	Zmluva, verejná listina alebo iná listina musí obsahovať označenie

a) 	účastníkov 

1. ak ide o fyzickú osobu, meno, priezvisko, rodné priezvisko, dátum narodenia, rodné číslo alebo ak nejde o štátneho občana Slovenskej republiky a nemá pridelené rodné číslo, obdobné číslo alebo identifikátor, ktoré sú jej pridelené alebo určené na účely jednoznačnej identifikácie podľa právneho poriadku štátu, ktorého je občanom a miesto trvalého pobytu, a údaj o štátnej príslušnosti, ak nejde o štátneho občana Slovenskej republiky,)

2. ak ide o právnickú osobu, názov, sídlo a identifikačné číslo organizácie, alebo ak ide o zahraničnú právnickú osobu, obdobné číslo alebo identifikátor, ktoré sú jej pridelené alebo určené na účely jednoznačnej identifikácie podľa právneho poriadku štátu, v ktorom má sídlo alebo miesto podnikania,

b) právneho úkonu a jeho predmet,
c) 	katastrálneho územia,  
d) 	pozemku podľa parcelného čísla s uvedením, či ide o parcelu registra „C“ alebo parcelu registra „E“, druhu pozemku a výmery parcely, 
e) 	čísla úradného overenia geometrického plánu, ak sa geometrický plán vyžaduje podľa          § 22 ods. 1 písm. c),
f) 	budovy, rozostavanej budovy, podzemnej stavby, rozostavanej podzemnej stavby alebo zrúcaniny súpisným číslom, prípadne označením opisným spôsobom,  ak súpisné číslo nebolo pridelené, parcelného čísla pozemku, alebo pozemkov, na ktorých je budova alebo rozostavaná budova, alebo zrúcanina postavená, alebo pod ktorými je podzemná stavba alebo rozostavaná podzemná stavba umiestnená,
g) 	bytu alebo nebytového priestoru, alebo rozostavaného bytu alebo rozostavaného nebytového priestoru jeho číslom, číslom poschodia, číslom vchodu a súpisným číslom budovy alebo podzemnej stavby, v ktorej sa byt alebo nebytový priestor alebo rozostavaný byt alebo rozostavaný nebytový priestor nachádza, parcelným číslom pozemku alebo pozemkov, na ktorých je  budova postavená, alebo pod ktorými je podzemná stavba umiestnená, označenie spoluvlastníckeho podielu na spoločných častiach a spoločných zariadeniach domu, označenie spoluvlastníckeho podielu na pozemku a na priľahlom pozemku,
h) 	veľkosti spoluvlastníckeho podielu; podiel sa vyjadruje zlomkom k celku.

§ 24
Plomba o začatí katastrálneho konania alebo konania podľa osobitného predpisu

(1) 	Plomba je administratívno-technický úkon, ktorým správa katastra informuje, že údaje v liste vlastníctva sú dotknuté konaním o vklade, konaním o zázname, konaním o poznámke, konaním o oprave chyby, aktualizáciou údajov katastra, konaním o zmene hraníc katastrálneho územia, konaním o obnove katastrálneho operátu, protestom prokurátora,  alebo konaním o zmene schváleného registra obnovenej evidencie pozemkov podľa osobitného predpisu.)
(2)  	Plomba sa vyznačí v liste vlastníctva najneskôr v pracovný deň nasledujúci po dni, keď sa konanie podľa odseku 1 začalo; plomba sa vyznačí v poradí, v akom bolo konanie začaté.

(3) 	Správa katastra zruší plombu, ak pominuli dôvody jej vyznačenia. 

§ 25

Rozhodnutie v katastrálnom konaní sa vyhotovuje v papierovej podobe alebo v elektronickej podobe.

§ 26

Práva k tej istej nehnuteľnosti týkajúce sa jedného vlastníka sa zapisujú v poradí, v akom sa správe katastra doručili zmluvy alebo verejné listiny alebo iné listiny na zápis práv k nehnuteľnosti do katastra. Ak je prílohou návrhu na vklad verejná listina alebo iná listina, ktorá preukazuje právo k nehnuteľnosti a spĺňa podmienky podľa § 39, správa katastra pred rozhodnutím o vklade môže právo z nej vyplývajúce zapísať.

§ 27

Vykonanie zápisu sa vyznačí v aplikácii. Ak je verejná listina, zmluva podľa § 37 ods. 4 alebo iná listina vyhotovená v papierovej podobe, vykonanie zápisu sa vyznačí aj na verejnej listine, zmluve podľa § 37 ods. 4 alebo inej listine číslom konania, dátumom vykonania zápisu, menom, priezviskom a podpisom osoby, ktorá zápis vykonala.

Konanie o vklade
§ 28

(1) 	Konanie o vklade je konanie, v ktorom správa katastra rozhoduje o vklade práv k nehnuteľnostiam vyplývajúcich zo zmlúv, dohôd, písomných vyhlásení vkladateľov o vložení nehnuteľnosti do majetku právnických osôb (ďalej len „zmluva“) a vykonáva ich zápis. V konaní o vklade rozhoduje správa katastra aj o vklade práv z dohôd o zmene poradia záložných práv.)  

(2)  	Vklad je úkon správy katastra, ktorým na základe právoplatného rozhodnutia správy katastra o povolení vkladu vzniká, mení sa alebo zaniká právo k nehnuteľnosti uvedené v § 5 písm. d) prvý až štvrtý bod zápisom do katastra.

(3) 	Právo k nehnuteľnosti zo zmluvy sa do katastra zapisuje na základe rozhodnutia o povolení vkladu, ak § 37 ods. 4 neustanovuje inak.

(4) 	V konaní o vklade rozhoduje zamestnanec správy katastra s osobitnou odbornou spôsobilosťou. 

(5) 	Ak sa na základe zmluvy prevádza nehnuteľnosť, ktorá nie je predmetom evidovania v katastri podľa § 4 ods. 1 písm. b) až g), na nadobudnutie vlastníctva nie je potrebný vklad do katastra.

§ 29
Návrh na vklad

(1) 	Konanie o vklade sa začína na návrh všetkých účastníkov zmluvy, ak osobitný zákon neustanovuje inak.) Pravosť podpisu osoby zapísanej v katastri ako vlastník alebo správcu, alebo osoby, v prospech ktorej svedčí vlastnícke právo podľa verejnej listiny, musí byť na návrhu na vklad osvedčená notárom podľa osobitného predpisu.)

(2) 	Účastníkom konania o vklade je účastník zmluvy, na ktorej základe má vzniknúť, zmeniť sa alebo zaniknúť právo k nehnuteľnosti (ďalej len „účastník konania“).

(3) 	Ak je osoba zapísaná v katastri ako vlastník alebo osoba, v prospech ktorej svedčí vlastnícke právo podľa verejnej listiny, pri podaní návrhu na vklad zastúpená, jej zástupcom môže byť len advokát alebo notár; pravosť podpisu splnomocniteľa musí byť osvedčená notárom podľa osobitného predpisu.28) Pravosť podpisu advokáta alebo notára na návrhu na vklad nemusí byť osvedčená podľa osobitných predpisov, ak prílohou návrhu na vklad  je zmluva vyhotovená vo forme notárskej zápisnice alebo autorizovaná advokátom.

(4) 	Predmetom návrhu na vklad musia byť všetky právne úkony, ktoré obsahuje zmluva a podliehajú vkladu.

§ 30

(1) 	Pred podaním návrhu na vklad v papierovej podobe môžu účastníci konania vyplniť oznámenie o návrhu na vklad zverejnené na webovom sídle úradu. Ak do 90 dní od vyplnenia oznámenia účastník konania nepodá návrh na vklad, oznámenie sa vymaže z evidencie. Číslo oznámenia, ak bolo vyplnené, uvedie účastník konania v návrhu na vklad.

(2) 	Zmluva, ktorá je prílohou návrhu na vklad, môže obsahovať viac právnych úkonov. Ak je zmluva vyhotovená v papierovej podobe, musí sa priložiť v dvoch vyhotoveniach; zmluva vyhotovená v elektronickej podobe sa prikladá v jednom vyhotovení. 

§ 31

(1) 	Správa katastra preskúma zmluvu z hľadiska, či obsahuje podstatné náležitosti zmluvy, či je úkon urobený v predpísanej forme, či je vlastník alebo iná oprávnená osoba oprávnená nakladať s nehnuteľnosťou, či sú prejavy vôle dostatočne určité a zrozumiteľné, či zmluvná voľnosť alebo právo nakladať s nehnuteľnosťou nie sú obmedzené, či zmluva neodporuje zákonu, či zákon neobchádza, či sa neprieči dobrým mravom, či je účinná, či obsahuje a spĺňa náležitosti podľa § 23, a či vychádza z údajov katastra. Správa katastra zároveň preskúma, či sú splnené procesné podmienky na povolenie vkladu. Uvedené skutočnosti posudzuje správa katastra ku dňu vydania rozhodnutia o vklade. Pri rozhodovaní o vklade prihliada správa katastra aj na skutkové a právne skutočnosti, ktoré by mohli mať vplyv na povolenie vkladu. 

(2) 	Ak ide o zmluvu, ktorá bola vyhotovená vo forme notárskej zápisnice alebo autorizovaná advokátom, správa katastra preskúma zmluvu len v rozsahu, či právo nakladať s nehnuteľnosťou nie je obmedzené podľa § 48 ods. 2 písm. a), či je účinná, či obsahuje a spĺňa náležitosti podľa § 23, a či vychádza z údajov katastra. Správa katastra zároveň preskúma, či sú splnené procesné podmienky na povolenie vkladu. Uvedené skutočnosti posudzuje správa katastra ku dňu vydania rozhodnutia o vklade. 

 (3) 	Pravosť podpisu prevodcu na zmluve, podpisu povinného z predkupného práva na dohode o zriadení predkupného práva, podpisu oprávneného z predkupného práva na dohode o zrušení predkupného práva, podpisu povinného na zmluve o zriadení vecného bremena, podpisu oprávneného na dohode o zrušení vecného bremena, podpisu záložcu na záložnej zmluve, podpisu spoluvlastníkov na dohode o zrušení a vyporiadaní podielového spoluvlastníctva alebo na dohode o vyporiadaní bezpodielového spoluvlastníctva manželov musí byť úradne osvedčená podľa osobitných predpisov.19) To neplatí, ak je zmluva vyhotovená vo forme notárskej zápisnice alebo autorizovaná advokátom. Ak je účastníkom zmluvy štátny orgán, Fond národného majetku Slovenskej republiky, Slovenský pozemkový fond, obec alebo vyšší územný celok, alebo právnická osoba zriadená osobitným zákonom,) pravosť podpisu osoby oprávnenej konať v jej mene nemusí byť úradne osvedčená podľa osobitných predpisov.19) 

 (4) 	Ak zmluva obsahuje chyby v písaní, počítaní a iné zrejmé nesprávnosti, prípadne neobsahuje všetky údaje uvedené v § 23, účastníci konania vykonajú opravu dodatkom k zmluve. 

§ 32
Prerušenie konania o vklade

(1) 	Správa katastra konanie o vklade preruší, ak

a) 	sa začalo konanie o predbežnej otázke,
b) 	nebol zaplatený správny poplatok,
c) 	bol účastník konania vyzvaný, aby v určenej lehote doložil chýbajúce prílohy, alebo aby odstránil nedostatky návrhu, prípadne jeho príloh, 
d) 	to zhodne navrhli všetci účastníci konania, a to najdlhšie na 60 dní,
e) 	bolo účastníkovi predbežným opatrením nariadené, aby nenakladal s nehnuteľnosťou, o ktorej správa katastra rozhoduje,
f) 	právo nakladať s nehnuteľnosťou bolo obmedzené podľa osobitného predpisu,)
g) 	bol doručený protest prokurátora) alebo žaloba) proti predchádzajúcemu rozhodnutiu vydanému v konaní o vklade alebo proti predchádzajúcemu vykonaniu záznamu alebo rozhodnutiu o nevykonaní záznamu, ktoré sa týkajú nehnuteľnosti, o ktorej správa katastra rozhoduje,
h) 	účastník konania odstúpil od zmluvy) pred vydaním rozhodnutia o vklade,
i)  účastník konania oznámil správe katastra, že nepodpísal návrh na vklad.  

(2) 	Ak správa katastra konanie o vklade preruší podľa odseku 1 písm. g) z dôvodu doručenia žaloby32) proti predchádzajúcemu rozhodnutiu vydanému v konaní o vklade alebo proti predchádzajúcemu vykonaniu záznamu alebo rozhodnutiu o nevykonaní záznamu, ktoré sa týkajú nehnuteľnosti, o ktorej správa katastra rozhoduje, vyžiada od účastníkov konania súhlas na pokračovanie v konaní v lehote 30 dní odo dňa doručenia rozhodnutia o prerušení konania.

(3)	Ak správa katastra konanie o vklade preruší podľa odseku 1 písm. i), vyzve účastníka konania, ktorý oznámil, že nepodpísal návrh na vklad, aby v lehote 30 dní odo dňa doručenia rozhodnutia o prerušení konania oznámil túto skutočnosť orgánom činným v trestnom konaní;) správa katastra zároveň vyžiada od ostatných účastníkov konania súhlas na pokračovanie v konaní o vklade. Podanie oznámenia orgánom činným v trestnom konaní je účastník konania povinný preukázať správe katastra najneskôr do päť dní odo dňa uplynutia lehoty podľa prvej vety. 
  
(4) 	Ak správa katastra rozhodla o prerušení konania, lehota na rozhodnutie o vklade prestáva plynúť dňom vydania rozhodnutia o prerušení konania. 

(5) 	Konanie o vklade sa prerušuje zo zákona, ak mu predchádza skôr začaté konanie o vklade alebo konanie o zázname. Oznámenie o prerušení konania správa katastra odošle účastníkom konania do 30 dní odo dňa doručenia návrhu na vklad. Prerušenie konania sa vyznačí úradným záznamom v spise.

§ 33
Zastavenie konania o vklade

(1) 	Správa katastra konanie o vklade zastaví, ak

a) 	návrh nepodali účastníci konania, 
b) 	účastník konania odstúpil od zmluvy33) pred vydaním rozhodnutia o vklade a platnosť odstúpenia medzi účastníkmi konania nie je sporná alebo účastník konania po prerušení konania podľa § 32 ods. 1 písm. h) nepodal v lehote určenej správou katastra na súd návrh na určenie neplatnosti odstúpenia,
c) účastník konania oznámil správe katastra, že nepodpísal návrh na vklad a táto skutočnosť nie je medzi ostatnými účastníkmi konania sporná  alebo ak ostatní účastníci nesúhlasia s pokračovaním v konaní o vklade,
d) ktorýkoľvek účastník konania po prerušení konania podľa § 32 ods. 1 písm. g) navrhne zastaviť konanie,
e) 	už bol vo veci zamietnutý návrh na vklad z dôvodu nesplnenia podmienok uvedených v § 31 ods. 1 alebo 2,
f) 	účastníci konania vzali návrh späť; pravosť podpisu účastníkov zmluvy musí byť úradne osvedčená podľa osobitných predpisov,19)
g) 	v určenej lehote nebol zaplatený správny poplatok, 
h) 	účastník konania v určenej lehote neodstránil nedostatky, ktoré boli dôvodom prerušenia konania, a bol o možnosti zastavenia konania poučený,
i) 	vo veci koná iná príslušná správa katastra.

 (2) 	Proti rozhodnutiu o zastavení konania podľa odseku 1 písm. f), g) a i) sa nemožno odvolať. Rozhodnutie o zastavení konania podľa odseku 1 písm. f) a i) sa vyznačí úradným záznamom v spise.

§ 34
Rozhodnutie vo veci

(1) 	Ak sú podmienky na vklad splnené, správa katastra vklad povolí a zároveň vykoná zápis do katastra. 

(2) 	Rozhodnutie o povolení vkladu nadobúda právoplatnosť dňom vydania rozhodnutia. 

(3) 	Rozhodnutie o povolení vkladu správa katastra zašle účastníkom konania do 15 dní odo dňa vydania rozhodnutia; doručením rozhodnutia o povolení vkladu sa považuje vykonanie zápisu za oznámené. Osobe, ktorá bola v katastri evidovaná ako predchádzajúci vlastník správa katastra rozhodnutie doručí na adresu evidovanú v katastri.

(4) 	Ak je účastník konania, ktorého práva k nehnuteľnosti vkladom zanikajú, v konaní o vklade alebo pri uzavretí zmluvy zastúpený splnomocnencom, rozhodnutie o povolení vkladu zašle správa katastra okrem splnomocnenca aj tomuto účastníkovi konania.

(5) 	Ak nie sú podmienky na vklad splnené, správa katastra vklad zamietne.

§ 35
Opravné prostriedky

(1) 	Proti rozhodnutiu o povolení vkladu nie je možné podať odvolanie, návrh na obnovu konania a nie je ho možné preskúmať mimo odvolacieho konania. Rozhodnutie o povolení vkladu je možné preskúmať na základe protestu prokurátora)  alebo v správnom súdnictve.32)

(2) 	Proti rozhodnutiu o zamietnutí vkladu je možné podať odvolanie. Odvolanie sa podáva na správe katastra, ktorá rozhodnutie vydala, v lehote 30 dní odo dňa jeho doručenia. Ak správa katastra podanému odvolaniu nevyhovie v celom rozsahu, o odvolaní rozhodne úrad v lehote 90 dní odo dňa predloženia odvolania a spisového materiálu správou katastra.

§ 36
Lehoty na rozhodnutie
 
Správa katastra rozhodne

a) 	do 30 dní odo dňa doručenia návrhu na vklad,
b) 	do 15 dní odo dňa doručenia návrhu na vklad, ak účastník konania pri doručení v návrhu na vklad žiada rozhodnúť o vklade v tejto lehote a súčasne zaplatil správny poplatok za urýchlené konanie;) ak správa katastra v tejto lehote nerozhodne, rozhodne v lehote podľa písmena a), 
c) 	do 15 dní odo dňa doručenia návrhu na vklad, ak ide o zmluvu podľa § 31 ods. 2.

Konanie o zázname
§ 37

(1) 	Konanie o zázname je konanie, v ktorom správa katastra posudzuje zákonom stanovené podmienky na zápis práv vyplývajúcich z verejných listín, zmlúv podľa odseku 4 alebo iných listín do katastra a vykonáva ich zápis. 

(2) 	Záznam je úkon správy katastra, ktorý má evidenčnú funkciu a nemá vplyv na vznik, zmenu ani zánik práv k nehnuteľnostiam. Záznam sa vykoná zápisom do katastra na základe verejných listín, zmlúv podľa odseku 4 alebo iných listín.

(3) 	Záznamom sa zapisujú práva k nehnuteľnostiam, ktoré vyplývajú alebo vznikli, zmenili sa alebo zanikli zo zákona, z rozhodnutia štátneho orgánu, z rozhodnutia súdu, z exekučného príkazu súdneho exekútora, príklepom podľa osobitného zákona) a práva k nehnuteľnostiam nadobudnuté vydržaním.  

(4) 	Záznamom sa zapisuje aj právo k nehnuteľnosti vyplývajúce z nájomnej zmluvy, zo zmluvy o prevode správy majetku štátu, zmluvy o prevode správy majetku obce, zmluvy o prevode správy majetku vyššieho územného celku alebo iných skutočností svedčiacich o zverení správy majetku štátu, správy majetku obce alebo správy majetku vyššieho územného celku, zo zmluvy o výstavbe, vstavbe alebo nadstavbe) a zo zmluvy o postúpení pohľadávky zabezpečenej záložným právom k nehnuteľnosti.

(5) 	Na konanie o zázname sa nevzťahujú všeobecné predpisy o správnom konaní,7) ak § 41 ods. 2 a § 42 ods. 2 neustanovuje inak.

§ 38

(1)	Správa katastra začne konanie o zázname bez návrhu, prípadne na návrh účastníka konania.

(2)	Účastníkom konania o zázname je vlastník, iná oprávnená osoba alebo osoba, v prospech ktorej sa má zápis do katastra vykonať.

(3)	Konanie o zázname je začaté dňom doručenia návrhu na vykonanie záznamu alebo dňom doručenia verejnej listiny, zmluvy podľa § 37 ods. 4 alebo inej listiny.

§ 39

(1) 	Správa katastra posúdi, či

a) z predloženého návrhu, verejnej listiny, zmluvy podľa § 37 ods. 4 alebo inej listiny jednoznačne vyplýva vznik, existencia, zmena alebo zánik práva k nehnuteľnosti, ktoré je predmetom zápisu do katastra,
b)	predložené osvedčenie vyhlásenia o vydržaní vydané notárom obsahuje náležitosti podľa osobitného predpisu,) 
c) 	verejná listina, zmluva podľa § 37 ods. 4 alebo iná listina obsahuje a spĺňa náležitosti podľa § 23,  
d) 	verejná listina, zmluva podľa § 37 ods. 4 alebo iná listina vychádza z údajov katastra o vlastníckom práve,
e) 	pravosť podpisu záložného veriteľa, ktorým nie je banka alebo pobočka zahraničnej banky, na listine, ktorá preukazuje zánik záložného práva, je úradne osvedčená podľa osobitných predpisov,19)
f) 	sú splnené podmienky podľa § 46 ods. 1.

(2) 	Ak verejná listina, zmluva podľa § 37 ods. 4 alebo iná listina obsahuje odstrániteľné nedostatky podľa odseku 1 písm. c) až f), správa katastra vyzve účastníka konania alebo vyhotoviteľa listiny, na ich odstránenie v určenej lehote.

(3)	Ak zmluva podľa § 37 ods. 4 obsahuje chyby v písaní, počítaní a iné zrejmé nesprávnosti, prípadne neobsahuje všetky údaje uvedené v § 23, účastníci konania vykonajú opravu dodatkom k zmluve. 

§ 40

(1) 	Ak sú podmienky na vykonanie záznamu splnené, správa katastra vykoná záznam. 

(2) 	Ak nie sú podmienky na vykonanie  záznamu podľa § 39 ods. 1 písm. a), b) a f) splnené, alebo nedostatky uvedené v § 39 ods. 2 neboli odstránené v určenej lehote, správa katastra rozhodne o nevykonaní záznamu. 

(3) 	Ak sú podmienky na vykonanie záznamu splnené len v časti, a ak je to účelné a účastníci konania s tým súhlasia, správa katastra vykoná záznam v časti, v ktorej sú tieto podmienky splnené. V časti, v ktorej podmienky na vykonanie záznamu nie sú splnené, správa katastra rozhodne o nevykonaní záznamu.  

(4) 	V konaní o zázname rozhoduje zamestnanec správy katastra s osobitnou odbornou spôsobilosťou.

§ 41

(1) 	Rozhodnutie o nevykonaní záznamu v papierovej podobe obsahuje 

a) 	označenie správy katastra, 
b) 	označenie osôb, ktorých sa verejná listina, zmluva podľa § 37 ods. 4 alebo iná listina týka,
c) 	číslo rozhodnutia, deň a miesto jeho vydania,
d) 	označenie listiny predloženej na zápis,
e) 	označenie nehnuteľností, ku ktorým sa zápis nevykonal,
f) 	výrok s uvedením ustanovenia právneho predpisu, podľa ktorého správa katastra rozhodla o nevykonaní záznamu,
g) 	odôvodnenie,
h) 	poučenie o opravnom prostriedku,
i) 	meno, priezvisko a podpis osoby, ktorá rozhodla o nevykonaní záznamu,
j) 	odtlačok okrúhlej pečiatky správy katastra.

 (2) 	Rozhodnutie o nevykonaní záznamu správa katastra doručí účastníkom konania. Na doručenie rozhodnutia sa použijú všeobecné predpisy o správnom konaní.7) 

(3) 	Rozhodnutie o nevykonaní záznamu, proti ktorému sa nemožno odvolať, je právoplatné.

§ 42
Opravné prostriedky 

(1) 	Zákonnosť vykonania záznamu je možné preskúmať len na základe protestu prokurátora) alebo v správnom súdnictve.32) 

(2) 	Proti rozhodnutiu o nevykonaní záznamu je možné podať odvolanie. Odvolanie sa podáva na správe katastra, ktorá rozhodnutie vydala, v lehote 15 dní odo dňa jeho doručenia. Na konanie o odvolaní sa použijú všeobecné predpisy o správnom konaní.7)

§ 43

(1) 	Správa katastra vykoná záznam do 60 dní odo dňa začatia konania o zázname. Ak je návrh na vykonanie záznamu podaný v elektronickej podobe, správa katastra vykoná záznam do 30 dní odo dňa začatia konania. 

(2) 	Správa katastra vykoná záznam do 20 dní odo dňa začatia konania, ak účastník konania o zázname žiada pri doručení návrhu na vykonanie záznamu vykonať záznam v tejto lehote a súčasne zaplatil správny poplatok za urýchlené konanie.36) Ak správa katastra v tejto lehote konanie o zázname neukončí, vykoná záznam v lehote podľa odseku 1. 

(3) 	Lehota na vykonanie záznamu neplynie, ak konaniu o zázname predchádza skôr začaté katastrálne konanie. Oznámenie o spočívaní lehoty správa katastra oznámi osobe, ktorej sa neskôr začaté konanie o zázname týka, a to v lehote do 15 dní odo dňa zistenia tejto skutočnosti.

(4) 	Ak bol účastník konania alebo vyhotoviteľ listiny vyzvaný podľa § 39 ods. 2 na odstránenie nedostatkov, plynutie lehoty na vykonanie záznamu sa prerušuje dňom odoslania výzvy a začína opätovne plynúť dňom nasledujúcim po dni odstránenia nedostatkov alebo po dni márneho uplynutia lehoty podľa § 40 ods. 2.

§ 44

Správa katastra oznámi v lehote 15 dní odo dňa vykonania zápisu tým osobám, ktorých právo k nehnuteľnosti bolo dotknuté, že vykonala záznam. V prípade, že zápisom bolo dotknuté vlastnícke právo štátu alebo neznámych vlastníkov, vykonanie záznamu správa katastra oznámi inej oprávnenej osobe.

§ 45

(1) 	Pri zápise údajov o právach k nehnuteľnostiam sa ako vlastník alebo iná oprávnená osoba zapíše osoba uvedená vo verejnej listine, zmluve podľa § 37 ods. 4 alebo inej listine, ak sa nepreukáže niečo iné. 

(2) 	Pri zápise údajov o práve k nehnuteľnosti uvedenej v § 5 písm. b) druhý a šiesty bod, sa ako vlastník zapíše osoba uvedená v rozhodnutí o určení súpisného čísla;) ak ide o nehnuteľnosť, ktorej sa neprideľuje súpisné číslo, ako vlastník sa zapíše osoba uvedená v kolaudačnom rozhodnutí alebo osoba, ktorá stavbu ohlásila podľa osobitného predpisu.) 

(3) 	Pri zápise údajov o práve k rozostavanej budove alebo podzemnej rozostavanej stavbe sa predkladá právoplatné stavebné povolenie, geometrický plán a znalecký posudok o stupni rozostavanosti a ako vlastník sa zapíše osoba uvedená v právoplatnom stavebnom povolení, ak sa nepreukáže niečo iné.

(4) 	Pri zápise údajov o práve k bytom alebo nebytovým priestorom, ktoré vznikli na základe zmluvy o výstavbe, vstavbe alebo nadstavbe domu, sa predkladá zmluva o výstavbe spolu s geometrickým plánom a rozhodnutie o určení súpisného čísla domu, zmluva o vstavbe alebo nadstavbe domu spolu s kolaudačným rozhodnutím; ako vlastník bytu alebo nebytového priestoru sa zapíše osoba uvedená v zmluve, ak sa nepreukáže niečo iné. 

(5) 	Pri zápise údajov o práve k rozostavanému bytu alebo rozostavanému nebytovému priestoru sa predkladá zmluva o výstavbe domu spolu s geometrickým plánom, zmluva o vstavbe alebo nadstavbe domu, právoplatné stavebné povolenie a znalecký posudok o stupni ich rozostavanosti; ako vlastník sa zapíše osoba uvedená v zmluve, ak sa nepreukáže niečo iné.

(6) 	Údaje o práve k budove alebo podzemnej stavbe, ku ktorej kolaudačné rozhodnutie alebo užívacie povolenie nadobudlo právoplatnosť do 1. októbra 1976, sa zapíšu na základe oznámenia obce, kedy bola budova alebo podzemná stavba skolaudovaná alebo daná do užívania, aké jej bolo pridelené súpisné číslo a kto bol jej stavebníkom.

(7) 	Pri výmaze údajov o budove alebo podzemnej stavbe, ktorá zanikla, sa predkladá rozhodnutie o zrušení súpisného čísla a potvrdenie obce, že stavba bola odstránená alebo neexistuje. Ak budove alebo podzemnej stavbe nebolo pridelené súpisné číslo, predkladá sa iba potvrdenie obce, že stavba bola odstránená alebo neexistuje.

(8) 	Pri zápise údajov k zrúcaninám sa ako vlastník zapíše vlastník pozemku, na ktorom sa zrúcanina nachádza, ak sa nepreukáže niečo; návrh na zápis vlastníckeho práva je oprávnený podať vlastník pozemku alebo Pamiatkový úrad Slovenskej republiky.

(9) 	Pri zápise údajov o budove, ktorá tvorí doplnkovú funkciu k hlavnej budove, sa ako vlastník zapíše vlastník hlavnej budovy, ak sa nepreukáže niečo iné; návrh na zápis vlastníckeho práva je oprávnený podať vlastník hlavnej budovy.

(10)	Ak ide o zápis vecného bremena, k verejnej listine, zmluve podľa § 37 ods. 4 alebo inej  listine, v prípade, že vlastnícke právo k dotknutým nehnuteľnostiam nie je zapísané v liste vlastníctva, je potrebné predložiť aj doklady na zápis vlastníckeho práva, a to najmä údaje o vlastníkovi podľa § 5 písm. c), v prospech ktorého vzniklo právo na náhradu podľa osobitného predpisu.)

§ 46

(1) 	Odstúpenie od zmluvy33) alebo vrátenie daru) správa katastra zapíše záznamom, ak právo k nehnuteľnosti nebolo dotknuté ďalšou zmenou vlastníctva a nespornosť odstúpenia od zmluvy alebo vrátenia daru je potvrdená všetkými účastníkmi zmluvy; pravosť podpisu všetkých účastníkov zmluvy musí byť úradne osvedčená podľa osobitného predpisu.19) 

(2) 	Ak nespornosť odstúpenia od zmluvy alebo vrátenia daru nie sú potvrdené všetkými účastníkmi zmluvy s ich osvedčenými podpismi, správa katastra vyzve dotknutých účastníkov zmluvy na podanie návrhu na súd v lehote 60 dní od doručenia výzvy. Ak bol návrh na súd podaný,  konanie o zázname sa prerušuje zo zákona do skončenia konania na súde. Ak návrh na súd nebol v určenej lehote podaný, správa katastra na základe odstúpenia od zmluvy alebo vrátenia daru vykoná zápis do katastra.

§ 47

Ak súd rozhodol o neplatnosti právneho úkonu alebo neplatnosti dobrovoľnej dražby,) správa katastra vyznačí stav pred týmto právnym úkonom alebo pred dobrovoľnou dražbou v súlade s rozhodnutím súdu. Ak súd rozhodol o určení vecného práva alebo o neplatnosti právneho úkonu alebo neplatnosti dobrovoľnej dražby a nehnuteľnosť bola dotknutá ďalšou zmenou vlastníctva, správa katastra vykoná záznam, ak je rozhodnutie súdu záväzné pre osoby, ktorých sa táto zmena týka.) 

Konanie o poznámke
§ 48

(1) 	Konanie o poznámke je konanie, v ktorom správa katastra posudzuje zákonom stanovené podmienky na zápis skutočností vyplývajúcich z verejných listín alebo iných listín do katastra a vykonáva ich zápis.

(2) 	Poznámka vyjadruje skutočnosti, ktoré

a) obmedzujú oprávnenie vlastníka alebo inej oprávnenej osoby nakladať s nehnuteľnosťou alebo
b)	informuje o nehnuteľnosti alebo o práve k nehnuteľnosti. 

(3) 	Správa katastra vykoná poznámku zápisom do katastra na základe verejných listín alebo iných listín.   

(4) 	Správa katastra zapíše do katastra najmä poznámku o začatí konania o súdnom výkone rozhodnutia predajom nehnuteľností, o začatí exekúcie predajom nehnuteľností, o vyhlásení konkurzu proti vlastníkovi nehnuteľnosti, o začatí vyvlastňovacieho konania, o predbežnom opatrení, ktorým sa zakazuje nakladať s nehnuteľnosťou a o začatí konania podľa osobitného predpisu,) ktoré sa týka nehnuteľnosti.

(5) 	Na konanie o poznámke sa nevzťahujú všeobecné predpisy o správnom konaní.7)

§ 49

(1)	Ak správa katastra zistí, že vlastnícke právo k tej istej nehnuteľnosti je v katastri zapísané dvojito alebo viacnásobne, správa katastra zapíše do katastra poznámku o tejto skutočnosti. 

(2)	Správa katastra vyznačí v katastri poznámku aj o tom, že hodnovernosť údajov katastra o práve k nehnuteľnosti bola spochybnená.

(3) 	Ak správa katastra rozhodne o nevykonaní záznamu z dôvodu uvedeného v § 40 ods. 2 alebo ods. 3, vyznačí o tejto skutočnosti poznámku po dobu 60 dní odo dňa právoplatnosti rozhodnutia o nevykonaní záznamu.

(4) 	Ak bola správe katastra doručená žaloba32) proti predchádzajúcemu rozhodnutiu vydanému v konaní o vklade alebo proti predchádzajúcemu vykonaniu záznamu alebo rozhodnutiu o nevykonaní záznamu, ktoré sa týkajú nehnuteľnosti, o ktorej správa katastra rozhoduje, vyznačí o tejto skutočnosti poznámku.

(5) 	Ak účastník konania oznámi správe katastra, že nepodpísal návrh na vklad, správa katastra vyznačí o tejto skutočnosti poznámku spornosti; správa katastra prihliada na toto oznámenie, len ak bolo správe katastra doručené najneskôr do 6 mesiacov odo dňa doručenia rozhodnutia o povolení vkladu tomuto účastníkovi konania. 

(6) 	Ak bolo správe katastra do 6 mesiacov odo dňa doručenia rozhodnutia o povolení vkladu doručené oznámenie podľa odseku 5, správa katastra vyzve osobu, ktorá podala oznámenie, aby v lehote 30 dní odo dňa doručenia výzvy podala žalobu podľa osobitného predpisu;) podanie žaloby je osoba povinná preukázať správe katastra do päť dní odo dňa uplynutia lehoty na jej podanie.

(7) 	Vyznačenie poznámky spornosti podľa odseku 5 má za následok, že rozsudok súdu o určení vecného práva k nehnuteľnosti, o neplatnosti právneho úkonu, ktorým sa nakladalo s nehnuteľnosťou, prípadne o určení neplatnosti dobrovoľnej dražby nehnuteľnosti je záväzný aj pre osoby, ktoré nadobudli vecné právo po vyznačení poznámky spornosti.

§ 50

(1)	Správa katastra začne konanie o poznámke na základe oznámenia orgánu verejnej moci, prípadne na návrh vlastníka alebo inej oprávnenej osoby, alebo dotknutej osoby; poznámka, ktorá obmedzuje oprávnenie vlastníka alebo inej oprávnenej osoby nakladať s nehnuteľnosťou, sa zapíše aj bez návrhu. 

(2)	Prílohou návrhu na zápis poznámky je listina,  na ktorej základe sa má zápis vykonať, ak na vykonanie poznámky nepostačuje samotný návrh.

(3)	Správa katastra posúdi, či z predloženej verejnej listiny alebo inej listiny jednoznačne vyplývajú skutočnosti, ktoré obmedzujú oprávnenie vlastníka alebo inej oprávnenej osoby nakladať s nehnuteľnosťou alebo informujú o nehnuteľnosti alebo o práve k nehnuteľnosti.

(4)	Správa katastra posúdi, či predložená listina obsahuje a spĺňa náležitosti                  podľa § 23. 

(5)	Ak správa katastra zistí, že verejná listina alebo iná listina má nedostatky podľa odseku 4, pre ktoré zápis nemožno vykonať, vyzve navrhovateľa alebo vyhotoviteľa listiny na odstránenie nedostatkov v určenej lehote.

(6)	Ak sú podmienky na zápis poznámky splnené, správa katastra vykoná zápis poznámky. 

(7)	Ak verejná listina alebo iná listina neobsahuje skutočnosti podľa odseku 3 alebo navrhovateľ alebo vyhotoviteľ listiny v určenej lehote neodstráni nedostatky podľa odseku 4, správa katastra nevykoná zápis poznámky. Správa katastra nevykonanie zápisu poznámky písomne oznámi navrhovateľovi alebo vyhotoviteľovi listiny. 

(8)	Správa katastra vykoná zápis poznámky v deň doručenia verejnej listiny alebo inej listiny na zápis poznámky, najneskôr však v nasledujúci pracovný deň. 

(9)	Správa katastra vykoná výmaz poznámky bez návrhu alebo na návrh toho, kto podal návrh na jej výmaz. Správa katastra vykoná výmaz poznámky v deň doručenia verejnej listiny alebo inej listiny na výmaz poznámky, najneskôr však v nasledujúci pracovný deň, alebo v deň kedy sa preukázalo, že pominuli dôvody jej zápisu. Správa katastra vykoná výmaz poznámky spornosti aj v prípade, že účastník konania, ktorý oznámil, že nepodpísal návrh na vklad, v lehote podľa § 49 ods.  6 vety za bodkočiarkou nepreukáže podanie žaloby podľa osobitného predpisu.49)

(10)	Zápis a výmaz poznámky správa katastra oznámi vlastníkovi alebo inej oprávnenej osobe do 15 dní odo dňa vykonania poznámky. 

Aktualizácia údajov katastra 
§ 51

(1) 	Aktualizácia údajov katastra je konanie, ktorým správa katastra bez návrhu alebo na návrh vlastníka, inej oprávnenej osoby, vyhotoviteľa verejnej listiny alebo inej listiny mení, dopĺňa alebo ruší údaje katastra; to neplatí, ak ide o práva k nehnuteľnostiam. Aktualizácia sa vykoná zápisom do katastra na základe verejných listín alebo iných listín.

(2) 	Správa katastra vykoná aktualizáciu údajov katastra do 30 dní odo dňa doručenia verejnej listiny alebo inej listiny v papierovej podobe. Ak je návrh podaný v elektronickej podobe, správa katastra aktualizuje údaje do 15 dní odo dňa doručenia návrhu.

(3) 	Správa katastra vykoná aktualizáciu údajov katastra do 15 dní odo dňa doručenia návrhu na začatie konania, ak navrhovateľ žiada pri doručení návrhu vykonať aktualizáciu údajov katastra v tejto lehote a súčasne zaplatil  správny poplatok za urýchlené konanie.36) Ak správa katastra v tejto lehote aktualizáciu neukončí, vykoná aktualizáciu v lehote podľa odseku 2. 

(4) 	Aktualizáciu údajov katastra je možné vykonať automatizovaným spôsobom na základe údajov z iných základných registrov verejnej správy. 

(5) 	Ak správa katastra návrhu na aktualizáciu údajov katastra nevyhovie, oznámi túto skutočnosť navrhovateľovi do 15 dní odo dňa zistenia dôvodov, pre ktoré nie je možné aktualizáciu vykonať. 

(6) 	Vykonanie aktualizácie údajov katastra sa neoznamuje.

(7) 	Na aktualizáciu údajov katastra sa nevzťahujú všeobecné predpisy o správnom konaní.7)

(8) 	Údaje katastra možno aktualizovať aj v iných katastrálnych konaniach; na tento postup sa nepoužijú ustanovenia odseku 1 až 7.

Prešetrovanie údajov katastra
§ 52

(1)	Konanie o prešetrovaní údajov katastra je konanie, v ktorom správa katastra prešetruje

a)	správnosť údajov katastra zapísaných zo zmlúv, z verejných listín, zmlúv podľa § 37 ods. 4 a iných listín a postup pri ich zápise, 
b)	správnosť údajov katastra vyhlásených za platné po obnove katastrálneho operátu vykonanej do 31. decembra 1992 alebo po obnove katastrálneho operátu a postup pri jeho obnove, 
c)	ohlásené alebo inak zistené zmeny údajov katastra. 

(2)	Správa katastra začne konanie o prešetrovaní údajov katastra z vlastného podnetu alebo na základe návrhu toho, koho práva, právom chránené záujmy alebo povinnosti sú údajmi katastra dotknuté.

(3) 	Oznámenie o výsledku prešetrenia správa katastra zašle navrhovateľovi do 60 dní odo dňa doručenia návrhu na prešetrenie.

(4) 	Na prešetrovanie údajov katastra sa nevzťahujú všeobecné predpisy o správnom konaní.7) 

Konanie o oprave chyby
§ 53

(1) 	Konanie o oprave chyby je konanie, v ktorom správa katastra opravuje chybné údaje katastra, ktoré vznikli jej vlastnou činnosťou alebo činnosťou iných štátnych orgánov, notárov alebo iných osôb. Oprava chyby sa vykoná zápisom do katastra na základe rozhodnutia o oprave chyby alebo protokolu o oprave chyby.

(2) 	Správa katastra opraví

a) 	údaje katastra uvedené v § 5,  ak sú v rozpore s verejnou listinou, zmluvou podľa § 37 ods. 4 alebo inou listinou, na základe ktorej bol vykonaný zápis do katastra,
b) 	v súčinnosti s vlastníkmi alebo inými oprávnenými osobami v katastrálnej mape alebo v mape určeného operátu chybne zobrazené hranice pozemkov; hranice pozemkov sa považujú za chybne zobrazené vtedy, ak ich zobrazenie vzhľadom na mierku a presnosť mapy nezodpovedá ich geometrickému a polohovému určeniu,
c) na návrh vlastníka alebo inej oprávnenej osoby údaje o geometrickom a polohovom určení pozemkov, ak sa prešetrením preukáže, že boli chybne určené pri mapovaní,
d) 	údaje zapísané v katastri z rozhodnutia o dedičstve) vydaného na základe chybných podkladov správy katastra, ak s tým všetci účastníci uvedení v rozhodnutí o dedičstve súhlasia, a právo k nehnuteľnosti nebolo dotknuté ďalšou zmenou vlastníctva, 
e) 	údaj o viacnásobnom vlastníctve, ak s tým súhlasia všetky osoby zapísané v katastri ako vlastníci a iné osoby, ktorým svedčí vlastnícke právo k tej istej nehnuteľnosti a nie sú zapísaní v katastri ako vlastníci tejto nehnuteľnosti, a nejde o prípad opravy uvedený v písmene a); pravosť podpisu osôb, ktorých sa oprava týka, musí byť úradne osvedčená,
f) 	údaje zapísané do katastra v rozpore s § 39 ods. 1 písm. a) až e), § 50 ods. 3, ak nedošlo od zápisu údajov z verejnej listiny, zmluvy podľa § 37 ods. 4 alebo inej listiny k zmene vlastníka.

(3) 	Konanie o oprave chyby začne správa katastra na návrh toho, koho práva, právom chránené záujmy alebo povinnosti sú údajmi katastra dotknuté alebo z vlastného podnetu na základe výsledkov konania o prešetrovaní údajov katastra podľa § 52 alebo na základe zistenia správy katastra v rámci svojej činnosti. 

(4) 	Vlastníci a iné oprávnené osoby sú povinní pri oprave chyby v katastrálnom operáte poskytovať pravdivé a úplné informácie a predkladať doklady na ich preukázanie.

(5) 	Všeobecné predpisy o správnom konaní7) sa nevzťahujú na opravu

a) 	údajov, ktoré sa nezapisujú do listu vlastníctva, 
b) 	údajov, ktoré sa zapisujú do listu vlastníctva, a to titulu, mena, priezviska, rodného priezviska, dátumu narodenia, rodného čísla, miesta trvalého pobytu, titulu nadobudnutia práva, 
c) 	výmery parcely registra „E“ bez zmeny hraníc pozemku a bez zmeny jeho geometrického a polohového určenia. 

(6) 	O oprave chyby podľa odseku 5 správa katastra vyhotoví protokol o oprave chyby.

(7) 	Správa katastra rozhodne o oprave chyby do 30 dní, v osobitne odôvodnených prípadoch do 90 dní odo dňa začatia konania alebo vykoná opravu chyby na základe protokolu o oprave chyby bezodkladne.

(8)	Zmenu údajov katastra vykoná správa katastra v deň vyznačenia právoplatnosti rozhodnutia o oprave chyby alebo v deň vyhotovenia protokolu, najneskôr v nasledujúci pracovný deň.

(9)	Správa katastra oznámi vlastníkovi alebo inej oprávnenej osobe vykonanie opravy chyby v katastri do 15 dní odo dňa vykonania zápisu na základe protokolu o oprave chyby.

Konanie o zmene hraníc katastrálnych území
§  54

(1)	Správa katastra začne konanie o zmene hraníc katastrálnych území z vlastného podnetu vyhotovením úradného záznamu alebo na návrh zmenou dotknutej obce (ďalej len „návrh“).

(2)	Konanie o zmene hraníc katastrálnych území, ktoré sú hranicou obcí možno začať len na návrh.)

(3) 	Rozhodnúť o zmene hraníc katastrálnych území zlúčením dvoch alebo viacerých katastrálnych území, alebo rozdelením doterajšieho katastrálneho územia na dve alebo viac katastrálnych území, ktoré nie sú hranicami obcí, možno len so súhlasom obce a po predchádzajúcom súhlase úradu.

(4) 	Na konanie o zmene hraníc katastrálnych území sa nevzťahujú všeobecné predpisy o správnom konaní.7)

(5) 	Pri zriadení a zrušení vojenského obvodu alebo zmene jeho hraníc sa postupuje podľa osobitného predpisu.) Na zriadenie a zrušenie vojenského obvodu alebo zmenu jeho hraníc sa nevzťahuje odsek 1 až 4 a § 55 až 61.

§ 55
Prílohy k návrhu na začatie konania o zmene hraníc katastrálnych území

(1)	Prílohou návrhu na začatie konania o zmene hraníc katastrálnych území je

a)	popis doterajšieho priebehu hraníc katastrálnych území zo súboru popisných údajov, s náčrtom doterajšieho priebehu hraníc, 
b)	popis navrhovaného priebehu hraníc katastrálnych území, s náčrtom navrhovaného priebehu hraníc,
c)	predbežná bilancia zmien výmer dotknutých katastrálnych území,
d)	prehlásenie, že lomové body navrhovaných hraníc sú v teréne označené,
e)	súhlas úradu, ak ide o zmenu podľa § 54 ods. 3.

(2)	Ak navrhovateľ navrhuje zmeniť hranice katastrálnych území, ktoré sú zároveň hranicami obcí, k návrhu priloží súhlas dotknutých obcí, ktoré nie sú navrhovateľom.

(3)	Ak konanie začne správa katastra z vlastného podnetu, zabezpečí prílohy podľa odseku 1 a stanovisko dotknutej obce.

(4)	Ak návrh neobsahuje prílohy podľa odseku 1 a 2, alebo tieto sú chybné alebo neúplné, správa katastra vyzve navrhovateľa v určenej lehote na doplnenie návrhu alebo odstránenie chýb. Ak navrhovateľ v určenej lehote návrh nedoplní alebo neodstráni chyby, správa katastra zmenu hraníc katastrálnych území nevykoná a túto skutočnosť oznámi úradu, navrhovateľovi a dotknutým obciam.

§ 56

(1)	V konaní o zmene hraníc katastrálnych území správa katastra preskúma priebeh navrhovaných hraníc katastrálnych území v teréne za účasti zástupcov dotknutých obcí; pri preskúmavaní zároveň spresní popis priebehu hraníc a jej lomových bodov. O výsledku preskúmania vyhotoví správa katastra protokol. V protokole správa katastra stanoví podmienky na vykonanie zmeny hraníc katastrálnych území.

(2)	Ak sú podmienky na zmenu hraníc katastrálnych území splnené, správa katastra vyzve navrhovateľa, aby v určenej lehote predložil geometrický plán alebo oznámil číslo úradného overenia geometrického plánu, ak bol geometrický plán úradne overený po nadobudnutí účinnosti tohto zákona. Ak konanie o zmene hraníc katastrálnych území začne správa katastra z vlastného podnetu, zabezpečí vyhotovenie geometrického plánu na vlastné náklady.

(3)	Geometrický plán musí byť v súlade s výsledkami preskúmania podľa odseku 1.

(4)	Po predložení geometrického plánu alebo po oznámení čísla úradného overenia geometrického plánu, ak bol geometrický plán úradne overený po nadobudnutí účinnosti tohto zákona, správa katastra rozhodne o zmene hraníc katastrálnych území, ktoré nie sú hranicami obcí.

(5)	Ak navrhovateľ v určenej lehote nesplní podmienky určené v protokole alebo v určenej lehote nepredloží geometrický plán alebo neoznámi číslo úradného overenia geometrického plánu, ak bol geometrický plán úradne overený po nadobudnutí účinnosti tohto zákona, alebo predložený geometrický plán nie je v súlade s výsledkami preskúmania podľa odseku 1, správa katastra zmenu hraníc katastrálnych území nevykoná a túto skutočnosť oznámi úradu, navrhovateľovi a dotknutým obciam.

§ 57

(1)	Rozhodnutie o zmene hraníc katastrálnych území obsahuje

a)	označenie správy katastra,
b)	číslo rozhodnutia a deň jeho vydania,
c)	označenie navrhovateľa, ak sa konanie začalo na návrh,
d)	výrok obsahujúci vymedzenie pôvodných hraníc katastrálnych území a vymedzenie nových hraníc katastrálnych území,
e)	určenie výmery odčleňovaného územia a výmery nových katastrálnych území,
f)	odôvodnenie,
g)	meno, priezvisko a podpis osoby, ktorá o zmene hraníc katastrálnych území rozhodla,
h)	odtlačok okrúhlej pečiatky správy katastra.

(2)	Správa katastra zašle rozhodnutie o zmene hraníc katastrálnych území v lehote 15 dní odo dňa vydania rozhodnutia

a)	dotknutým obciam,
b)	vyššiemu územnému celku, v územnom obvode ktorého sa dotknutá obec nachádza,
c)	obvodnému úradu, v územnom obvode ktorého sa dotknutá obec nachádza,
d)	okresnému súdu, v územnom obvode ktorého sa dotknutá obec nachádza,
e)	Štatistickému úradu Slovenskej republiky, 
f)	úradu.

§ 58

(1)	Rozhodnutie o zmene hraníc katastrálnych území, ktoré nie sú hranicami obcí, správa katastra zapíše do katastra v lehote 90 dní odo dňa vydania rozhodnutia.

(2)	Správa katastra odo dňa vydania rozhodnutia o zmene hraníc katastrálnych území, ktoré nie sú hranicami obcí, najviac 90 dní nevykonáva zápisy do katastra k nehnuteľnostiam, ktoré sú predmetom konania o zmene hraníc katastrálnych území, okrem zápisu záložného práva a vecného bremena. 

(3)	Lehoty na zápis do katastra počas lehoty podľa odseku 2 neplynú. 

§ 59

(1)	Návrh na zmenu hraníc katastrálnych území, ktoré sú hranicami obcí, postúpi správa katastra spolu s protokolom o prešetrení, geometrickým plánom a svojím stanoviskom obvodnému úradu v sídle kraja na rozhodnutie podľa osobitného predpisu.)

(2)	Ak je návrh na zmenu hraníc katastrálnych území podkladom na zriadenie obce, zrušenie obce, rozdelenie obce, alebo zlúčenie obcí nariadením vlády Slovenskej republiky podľa osobitného predpisu,51) postúpi správa katastra návrh na zmenu hraníc katastrálnych území spolu s protokolom o prešetrení, geometrickým plánom a svojím stanoviskom tomu, kto návrh vláde Slovenskej republiky predkladá.

§ 60

(1)	Právoplatné rozhodnutie obvodného úradu v sídle kraja o zmene hraníc obcí alebo nariadenie vlády Slovenskej republiky vydané podľa osobitného predpisu) zapíše správa katastra v lehote 90 dní odo dňa doručenia rozhodnutia alebo účinnosti nariadenia vlády Slovenskej republiky do katastra. 

(2)	Správa katastra po doručení právoplatného rozhodnutia obvodného úradu v sídle kraja o zmene hraníc obcí, alebo odo dňa nadobudnutia účinnosti nariadenia vlády Slovenskej republiky vydaného podľa osobitného predpisu54) najviac 90 dní nevykonáva zápisy do katastra k nehnuteľnostiam, ktoré sú predmetom konania o zmene hraníc obcí, okrem zápisu záložného práva a vecného bremena. 

(3)	Lehoty na zápis do katastra počas lehoty podľa odseku 2 neplynú. 

§ 61

Pozastavenie zápisov podľa § 58 ods. 2 a § 60 ods. 2 zverejní správa katastra najneskôr v pracovný deň nasledujúci po dni vydania rozhodnutia o zmene hraníc katastrálnych území alebo po doručení právoplatného rozhodnutia obvodného úradu o zmene hraníc obcí alebo odo dňa nadobudnutia účinnosti nariadenia vlády Slovenskej republiky na úradnej tabuli správy katastra a webovom sídle úradu, a to po dobu pozastavenia zápisov.

Obnova katastrálneho operátu
§ 62

(1)	Obnova katastrálneho operátu je katastrálne konanie, v ktorom sa obnovuje súbor geodetických informácií, súbor popisných informácií alebo ich časť.

(2)	Obnovu katastrálneho operátu zabezpečuje správa katastra v súčinnosti s obcou, s vlastníkmi a inými oprávnenými osobami a s dotknutými orgánmi štátnej správy.

(3)	Obnovu katastrálneho operátu vykonáva právnická osoba zriadená úradom alebo Ministerstvo obrany Slovenskej republiky vo vojenskom obvode, alebo iná právnická osoba alebo fyzická osoba, ak má živnosť podľa osobitného predpisu) (ďalej len „zhotoviteľ“).

(4)	Obnova katastrálneho operátu nadväzuje na platný katastrálny operát. Výsledok obnovy katastrálneho operátu nemá vplyv na vznik, zmenu ani na zánik práv k nehnuteľnostiam.

(5)	Na obnovu katastrálneho operátu sa nevzťahujú všeobecné predpisy o správnom konaní,7) ak § 69 ods. 8 neustanovuje inak.

§ 63
Spôsoby obnovy katastrálneho operátu

(1)	Obnovu katastrálneho operátu možno vykonať

a) 	novým mapovaním,
b) 	prepracovaním katastrálnej mapy,
c) 	vyhotovením duplikátu platného stavu.

(2)	Katastrálny operát v jednom katastrálnom území možno obnoviť za podmienok ustanovených v tomto zákone niektorým zo spôsobov uvedených v odseku 1 alebo ich kombináciou.

Obnova katastrálneho operátu novým mapovaním
§ 64

(1)	Obnova katastrálneho operátu novým mapovaním sa začne, ak sa katastrálny operát alebo jeho časť stratí, zničí alebo poškodí, alebo sa stane  na ďalšie používanie nespôsobilým z dôvodu, že geometrické určenie pozemkov a ich polohové určenie pre veľký počet zmien v dôsledku nárokov na presnosť už nevyhovujú požiadavkám evidovania nehnuteľností.

(2)	Obnovu katastrálneho operátu novým mapovaním začne správa katastra s predchádzajúcim súhlasom úradu, oznámením obci, na území ktorej sa bude obnova vykonávať. Oznámenie o začatí konania správa katastra zašle aj susedným, obnovou katastrálneho operátu dotknutým obciam. Obnovu katastrálneho operátu vyhlási obec verejnou vyhláškou do 5 dní odo dňa doručenia oznámenia.

(3)	Predmetom obnovy katastrálneho operátu novým mapovaním sú parcely registra „C“ a katastrálna mapa. Parcely registra „E“ môžu byť predmetom obnovy, ak o tom rozhodne správa katastra.

(4)	Obnova katastrálneho operátu novým mapovaním pozostáva z

a) 	prípravného konania,
b) 	zisťovania priebehu hraníc pozemkov a meračských prác,
c) 	vyhotovenia nového súboru geodetických informácií a nového súboru popisných informácií,
d) 	konania o námietkach,
e) 	vyhlásenia platnosti obnoveného katastrálneho operátu.
§ 65

Prípravné konanie na vykonanie obnovy katastrálneho operátu novým mapovaním vykoná správa katastra v súčinnosti s obcou. V rámci prípravného konania správa katastra vyhotoví projekt obnovy katastrálneho operátu, ktorý predloží úradu na schválenie a v súčinnosti s obcou môže v mieste obvyklým spôsobom informovať dotknuté osoby o prínosoch a výhodách projektu.  

§ 66
Zisťovanie priebehu hraníc pozemkov

(1)	Priebeh hraníc pozemkov zisťuje katastrálna komisia (ďalej len „komisia“) zložená zo zástupcov príslušnej správy katastra, zhotoviteľa, obce, na ktorej území sa priebeh hraníc zisťuje, orgánov ochrany poľnohospodárskej pôdy, orgánov štátnej správy lesného hospodárstva, a ďalších orgánov a právnických osôb určených správou katastra.

(2)	Komisiu zriaďuje a jej členov vymenúva a odvoláva príslušná správa katastra. Predsedom komisie je zástupca správy katastra.

(3)	Priebeh hraníc pozemkov sa zisťuje za účasti vlastníkov a iných oprávnených osôb alebo ich splnomocnených zástupcov. Ak je na zisťovanie priebehu hraníc pozemkov vyslaný splnomocnený zástupca, pravosť podpisu splnomocňujúcich vlastníkov a iných oprávnených osôb na splnomocnení musia byť úradne osvedčená podľa osobitných predpisov;19) to neplatí, ak je splnomocňujúcim vlastníkom alebo inou oprávnenou osobou štátny orgán, Fond národného majetku Slovenskej republiky, Slovenský pozemkový fond, obec alebo vyšší územný celok.

(4)	Vlastníkov a iné oprávnené osoby, ktoré majú trvalý pobyt alebo sídlo v obci, predvoláva na zisťovanie priebehu hraníc pozemkov obec. Vlastníkov a iné oprávnené osoby, ktoré nemajú trvalý pobyt alebo sídlo v obci, predvoláva správa katastra.

(5)	Ak bolo vlastníkovi alebo inej oprávnenej osobe doručené predvolanie do vlastných rúk alebo verejnou vyhláškou, jeho neprítomnosť nie je na prekážku obnovy katastrálneho operátu. V takom prípade môže informácie o nehnuteľnostiach, o právach k nehnuteľnostiam a o vlastníkoch a iných oprávnených osobách podať zástupca obce, ako aj vlastníci a iné oprávnené osoby susedných nehnuteľností.

(6)	Ak miesto trvalého pobytu alebo miesto sídla vlastníka alebo inej oprávnenej osoby nie sú známe alebo nie je známe, či taká osoba existuje, podá informácie o nehnuteľnosti, práve k nehnuteľnosti, vlastníkoch a o iných oprávnených osobách zástupca obce.

(7)	Za hranicu susedných pozemkov vymedzenú vlastníckym právom sa považuje hranica označená vlastníkmi alebo inými oprávnenými osobami, ak komisia posúdi, že táto je zhodná s hranicou zobrazenou v platnom katastrálnom operáte.

(8)	Ak vzniknú rozpory v tvrdení vlastníkov a iných oprávnených osôb o priebehu hraníc pozemkov, hranice sa považujú za sporné. Komisia vyzve vlastníkov a iné oprávnené osoby, aby sa v stanovenom termíne dohodli na priebehu sporných hraníc alebo podali návrh na riešenie spornej hranice súdom. Do vyriešenia spornej hranice sa geometrické určenie predmetných hraníc preberie z platného katastrálneho operátu a polohové určenie sa určí vo vzťahu k susedným nehnuteľnostiam.

(9)	O výsledku zisťovania priebehu hraníc pozemkov spíše komisia zápisnicu. V zápisnici vlastníci a iné oprávnené osoby svojím podpisom potvrdia súhlas s priebehom zistených hraníc. Zápisnicu podpíšu aj členovia komisie, ktorí sa zisťovania zúčastnili.

(10)	Priebeh hraníc pozemkov, ktoré sú súčasne územnými hranicami obcí, sa zisťuje za účasti zástupcov príslušných dotknutých obcí. O zistenom priebehu územných hraníc obcí sa spíše zápisnica, ktorej súčasťou je popis priebehu územných hraníc obcí a popis označenia jej lomových bodov. Súhlas so zisteným priebehom hraníc zástupcovia dotknutých obcí vyjadria svojím podpisom v zápisnici.

(11)	Priebeh hraníc pozemkov, ktoré sú súčasne hranicami katastrálnych území patriacich do jednej obce, sa zisťuje za účasti zástupcov dotknutej obce. O zistenom priebehu hraníc katastrálnych území sa spíše zápisnica, ktorej súčasťou je popis priebehu zistených hraníc a  popis označenia jej lomových bodov.

(12)	Pri zisťovaní priebehu hraníc pozemkov sa zisťujú aj ďalšie údaje katastra potrebné na evidovanie nehnuteľností, vlastníkov a iných oprávnených osôb a údaje potrebné na tvorbu a aktualizáciu informačného systému geodézie, kartografie a katastra.

§ 67
Vyhotovenie nového súboru geodetických informácií a nového súboru popisných informácií

(1)	Vyhotovenie nového súboru geodetických informácií a nového súboru popisných informácií obnovou katastrálneho operátu novým mapovaním nadväzuje na zisťovanie priebehu hraníc pozemkov a vykonáva sa v obvode mapovania. Správa katastra môže s predchádzajúcim súhlasom úradu rozhodnúť, že operát sa obnoví na celom katastrálnom území.

(2)	Súčasťou nového súboru geodetických informácií je mapa veľkej mierky, ktorá sa po vyhlásení platnosti obnoveného katastrálneho operátu stane katastrálnou mapou.

§ 68
Obnova katastrálneho operátu prepracovaním katastrálnej mapy

(1)	Ak je katastrálna mapa spravovaná v papierovej podobe v súradnicovom systéme Jednotnej trigonometrickej siete katastrálnej) a presnosťou a súladom so skutočným stavom vyhovuje potrebám katastra, možno obnovu vykonať prepracovaním platnej katastrálnej mapy do digitálnej formy. Obnova katastrálneho operátu prepracovaním katastrálnej mapy sa vykoná aj v prípadoch, keď je potrebné vykonať prevod existujúcej katastrálnej mapy spravovanej v digitálnej forme do novej realizácie platného súradnicového systému.

(2)	O vykonaní obnovy katastrálneho operátu prepracovaním katastrálnej mapy rozhodne správa katastra s predchádzajúcim súhlasom úradu. Správa katastra oznámi začatie obnovy obci, na území ktorej sa bude vykonávať, a ak sú obnovou dotknuté viaceré obce, oznámi začatie obnovy aj týmto obciam. Začatie obnovy katastrálneho operátu prepracovaním katastrálnej mapy obec zverejní na svojej úradnej tabuli a webovom sídle, ak ho má zriadené.

(3)	Obnova katastrálneho operátu prepracovaním katastrálnej mapy sa vykoná bez zisťovania priebehu hraníc v teréne komisiou a bez nového geometrického určovania nehnuteľností. Meračské práce sa vykonajú len v nevyhnutnom rozsahu.

(4)	Na základe obnovenej katastrálnej mapy sa vykoná aj obnova príslušných častí súboru popisných informácií.

§ 69
Konanie o námietkach

(1)	Po vyhotovení návrhu obnoveného katastrálneho operátu novým mapovaním alebo prepracovaním katastrálnej mapy, správa katastra v súčinnosti s obcou a so zhotoviteľom vykoná konanie o námietkach.

(2)	Konanie o námietkach vyhlási obec na základe oznámenia správy katastra s poučením o možnosti nahliadnuť do obnoveného katastrálneho operátu a podať námietky. O možnosti nahliadnuť do obnoveného katastrálneho operátu obec písomne upovedomí vlastníkov a iné oprávnené osoby, ktorí nie sú obyvateľmi obce do 10 dní po vyhlásení konania.

(3)	Návrh nového katastrálneho operátu správa katastra sprístupní k nahliadnutiu prostredníctvom obce. Osobné údaje fyzických osôb uvedené v súbore popisných informácií sú dostupné na nahliadnutie v rozsahu meno, priezvisko, rodné priezvisko, dátum narodenia a miesto trvalého pobytu.

(4)	Vlastník alebo iná oprávnená osoba môže do 30 dní od sprístupnenia k nahliadnutiu obnoveného katastrálneho operátu podľa odseku 3 podať námietky proti chybám v obnovenom katastrálnom operáte. O námietkach rozhodne správa katastra do 60 dní odo dňa podania námietky.

(5)	Počas konania o námietkach správa katastra najviac po dobu 90 dní nevykonáva zápisy do katastra k pozemkom, ktoré sú predmetom konania o obnove katastrálneho operátu, okrem zápisu záložného práva a vecného bremena. 

(6)	Lehoty na zápis do katastra počas lehoty podľa odseku 5 neplynú.

(7)	Pri obnove katastrálneho operátu alebo jeho časti vyhotovením duplikátu platného stavu sa konanie o námietkach nevykonáva.

(8)	Na konanie o námietkach sa vzťahujú všeobecné predpisy o správnom konaní.7)

§ 70
Obnova katastrálneho operátu vyhotovením duplikátu platného stavu

(1)	Ak sa katastrálny operát alebo jeho časť stanú nespôsobilými na ďalšie používanie v dôsledku opotrebovania alebo zmenených požiadaviek na formu spravovania a právny stav ani skutočný stav sa nezmenili, katastrálny operát alebo jeho časť sa obnovia vyhotovením duplikátu platného stavu.

(2)	Pri obnove katastrálneho operátu alebo jeho časti vyhotovením duplikátu platného stavu sa nevykonáva zisťovanie priebehu hraníc pozemkov ani geodetické práce v teréne.

(3)	Platnosť duplikátu katastrálnej mapy, ktorá bola obnovená so súčasnou zmenou formy spravovania na digitálnu, sa vyhlási podľa § 71 ods. 3.

§ 71
Vyhlásenie platnosti obnoveného katastrálneho operátu

(1)	Ak v lehote neboli podané námietky proti chybám v obnovenom katastrálnom operáte alebo ak sa o námietkach rozhodlo, správa katastra vyhlási platnosť obnoveného katastrálneho operátu vyhotoveného novým mapovaním alebo prepracovaním katastrálnej mapy.

(2)	Vyhlásením platnosti obnoveného katastrálneho operátu sa doterajší katastrálny operát stáva neplatným. Správa katastra vyznačí neplatnosť katastrálneho operátu vo všetkých jeho častiach, v ktorých bol obnovou nahradený.

(3)	Vyhlásenie platnosti obnoveného katastrálneho operátu správa katastra oznámi dotknutým obciam a úradu; informáciu o vyhlásení platnosti zverejní na úradnej tabuli. Úrad zverejní informáciu o vyhlásení platnosti obnoveného katastrálneho operátu na svojom webovom sídle.

(4)	Správa katastra po vyhlásení platnosti obnoveného katastrálneho operátu zapíše do katastra údaje z verejných listín alebo iných listín, ktoré boli doručené počas konania o námietkach, ak sú podmienky na zápis podľa § 39 splnené.

(5)	Vyhlásenie platnosti katastrálneho operátu obnoveného vyhotovením duplikátu platného stavu sa vykoná len v prípade určenom v § 70 ods. 3.
§ 72
Revízia údajov katastra

(1)	Správa katastra podľa potreby reviduje zhodu údajov katastra s právnym stavom a so skutočným stavom. Revízia údajov katastra sa vykonáva v súčinnosti štátnych orgánov a obcí a za účasti vlastníkov a iných oprávnených osôb. Revízia údajov katastra sa spravidla vykoná aj pred obnovou katastrálneho operátu novým mapovaním. 

(2)	Konanie o revízii údajov katastra začne správa katastra oznámením obci, na ktorej území sa bude revízia údajov katastra vykonávať. Obec oznámenie správy katastra o začatí konania o revízii údajov katastra zverejní na svojej úradnej tabuli a na webovom sídle, ak ho má zriadené.

(3)	Ak je to potrebné, správa katastra predvolá na konanie o revízii údajov katastra vlastníka alebo inú oprávnenú osobu. 

(4)	Ak bolo vlastníkovi alebo inej oprávnenej osobe doručené predvolanie do vlastných rúk alebo verejnou vyhláškou, ich neprítomnosť nie je na prekážku konania o revízii údajov katastra. V takom prípade môžu podať informácie o nehnuteľnostiach, právach k nehnuteľnostiam, vlastníkoch a o iných oprávnených osobách zástupca obce, vlastníci susedných nehnuteľností a iné oprávnené osoby.

(5)	Ak miesto trvalého pobytu alebo miesto sídla vlastníka alebo inej oprávnenej osoby nie sú známe alebo nie je známe, či taká osoba existuje, podá informácie o nehnuteľnosti, práve k nehnuteľnosti, vlastníkoch a o iných oprávnených osobách zástupca obce.

(6)	Ak priama účasť vlastníka alebo inej oprávnenej osoby na konaní o revízii údajov katastra nie je nevyhnutná, môže táto osoba podať potrebné informácie písomne.

(7)	O výsledku revízie údajov katastra spíše správa katastra zápis; ak boli zistené rozdiely medzi údajmi katastra a skutočným stavom alebo právnym stavom, správa katastra vyzve podľa § 14 vlastníkov alebo iné oprávnené osoby na predloženie dokladov potrebných na zápis zmenených údajov do katastra.

(8)	Výsledok revízie údajov katastra nemá vplyv na vznik, zmenu ani na zánik práv k nehnuteľnostiam.

(9)	Na revíziu údajov katastra sa nevzťahujú všeobecné predpisy o správnom konaní.7)

§ 73	
Náhrada trov katastrálneho konania

Ak sa vlastník alebo iná oprávnená osoba bez ospravedlniteľného dôvodu nezúčastní na katastrálnom konaní napriek upozorneniu, že jeho účasť je nevyhnutná, a predvolanie mu bolo doručené, a tým znemožní alebo sťaží katastrálne konanie, je povinný nahradiť trovy katastrálneho konania, ktoré zavinil.

PIATA ČASŤ

GEODETICKÉ A KARTOGRAFICKÉ ČINNOSTI

§ 74
Geodetické a kartografické činnosti

Výsledky geodetických a kartografických činností určené na vykonanie zmien v katastrálnom operáte a na jeho obnovu musia byť autorizačne overené podľa osobitného predpisu) a úradne overené podľa osobitného predpisu.) 

§ 75
Geodetické a kartografické činnosti v objektoch s osobitným režimom ochrany

Geodetické a kartografické činnosti v objektoch s osobitným režimom ochrany podľa            § 4 ods. 3 v správe Ministerstva obrany Slovenskej republiky, Ministerstva vnútra Slovenskej republiky, Ministerstva spravodlivosti Slovenskej republiky, Ministerstva dopravy, výstavby a regionálneho rozvoja Slovenskej republiky, Správy štátnych hmotných rezerv Slovenskej republiky, Národného bezpečnostného úradu a Slovenskej informačnej služby možno vykonávať len so súhlasom príslušného ústredného orgánu štátnej správy a podľa ním ustanovených podmienok.

§ 76
Geometrický plán

(1)	Geometrický plán je technický podklad právnych úkonov, verejných listín a iných listín a slúži aj ako podklad na vykonanie zmien v katastrálnom operáte.

(2)	Geometrický plán možno použiť ako podklad právnych úkonov, verejných listín a iných listín, ak sú údaje doterajšieho stavu pred zmenou v súlade s platnými údajmi katastra; za súlad údajov sa považuje aj stav, ak sú platné údaje katastra zmenené bez vplyvu na predmet a účel geometrického plánu.

(3)	Geometrický plán je výsledkom geodetických a kartografických činností a  obsahuje najmä grafické znázornenie nehnuteľnosti pred zmenou platného stavu katastra a po zmene s uvedením doterajších parcelných čísel a nových parcelných čísel, údaje o právach k dotknutým nehnuteľnostiam, ako aj výkaz výmer parciel a ich dielov pred zmenou a po zmene s uvedením druhov pozemkov a charakteristík využívania pozemkov; to neplatí, ak ide o aktualizáciu údajov katastra. Geometrický plán určený ako podklad na zmeny hraníc katastrálnych území obsahuje aj ďalšie náležitosti, ktoré ustanoví úrad všeobecne záväzným právnym predpisom.

(4)	Geometrický plán môže vyhotoviť správa katastra; iná právnická osoba alebo fyzická osoba vtedy, ak má živnosť podľa osobitného predpisu55) alebo znalec z odboru geodézie a kartografie. 

(5)	Ten, kto vyhotovil geometrický plán a nemá oprávnenie vydané podľa osobitného predpisu,57) zabezpečí jeho autorizačné overenie osobou, ktorá takéto oprávnenie má. Geometrický plán vyhotovený správou katastra a znalcom v odbore geodézie a kartografie sa autorizačne overí podľa osobitného predpisu.)

(6)	Podľa geometrického plánu možno vykonať zmeny údajov katastra, ktoré nemajú vplyv na vznik, zmenu alebo zánik práv k nehnuteľnostiam, aj bez verejnej listiny alebo inej listiny, a to na žiadosť vlastníka nehnuteľností dotknutých zmenou; tým nie sú dotknuté ustanovenia osobitného predpisu.) Ak ide o pozemnú komunikáciu, možno podľa geometrického plánu vykonať zmeny údajov katastra na základe žiadosti právnickej osoby zriadenej štátom, ktorá je správcom pozemnej komunikácie, bez zmien práv k dotknutým nehnuteľnostiam. Ak ide o železničnú dráhu, možno podľa geometrického plánu vykonať zmeny údajov katastra, bez zmien práv k dotknutým nehnuteľnostiam, na základe žiadosti právnickej osoby zriadenej osobitným zákonom,) ktorá je správcom železničnej dráhy.

§ 77
Vytyčovanie hraníc pozemkov

(1)	Vytyčovanie hraníc pozemkov je geodetická činnosť, pri ktorej sa v teréne vyznačí poloha lomových bodov hraníc pozemkov podľa údajov katastra o geometrickom určení a polohovom určení pozemkov.

(2)	Presnosť vytýčenia je daná presnosťou geometrického určenia a polohového určenia pozemku v platnom katastrálnom operáte.

(3)	Vytyčovať hranice pozemku môže  fyzická osoba alebo právnická osoba, ak má živnosť podľa osobitného predpisu55) alebo znalec z odboru geodézie a kartografie.

(4)	O spôsobe a výsledku vytýčenia sa spracuje výsledný operát. Výsledný operát sa autorizačne overí podľa osobitného predpisu57) a  odovzdá sa správe katastra.

ŠIESTA ČASŤ

VEREJNOSŤ KATASTRÁLNEHO OPERÁTU, HODNOVERNOSŤ A ZÁVÄZNOSŤ ÚDAJOV KATASTRA

§ 78
Verejnosť katastrálneho operátu

(1) 	Katastrálny operát je verejný, ak odsek 5 neustanovuje inak. Každý má právo do katastrálneho operátu nahliadať a robiť si z neho výpisy, odpisy, náčrty alebo kópie vlastnými technickými prostriedkami.

(2) 	Pri nahliadaní do katastrálneho operátu sa osobné údaje sprístupňujú v rozsahu titul, meno, priezvisko, rodné priezvisko, dátum narodenia a miesto trvalého pobytu; údaj o rodnom čísle sa sprístupňuje len vlastníkovi nehnuteľnosti.

(3) 	Osobné údaje v rozsahu titul, meno, priezvisko, rodné priezvisko, dátum narodenia a miesto trvalého pobytu sa z katastrálneho operátu poskytujú orgánom verejnej moci; údaj o rodnom čísle sa poskytuje štátnym orgánom a osobám  v rámci poskytovania súčinnosti podľa osobitných predpisov.)

(4) 	Osobné údaje v rozsahu titul, meno, priezvisko, rodné priezvisko, dátum narodenia a miesto trvalého pobytu sa z katastrálneho operátu zverejňujú na účely informovania verejnosti prostredníctvom portálu.

(5) 	Údaj o cene nehnuteľnosti sa sprístupňuje len vlastníkovi nehnuteľnosti a poskytuje štátnym orgánom a Národnej banke Slovenska na budovanie ich informačných systémov a osobám v rámci poskytovania súčinnosti podľa osobitných predpisov62) alebo znalcom z odboru stavebníctvo – odvetvie odhad hodnoty nehnuteľností alebo osobám, ktoré vyhotovujú cenové mapy.

(6) 	Verejnosť zbierky listín [§ 7 ods. 2 písm. c)] je obmedzená; prístup do zbierky listín sa umožňuje len vlastníkom alebo iným oprávneným osobám, ich právnym predchodcom a právnym nástupcom, alebo osobe vykonávajúcej geodetické činnosti súvisiace s pozemkovými úpravami podľa osobitného predpisu,) alebo osobe, ktorá vyhotovuje geometrické plány alebo vytyčuje hranice pozemkov, alebo osobe vykonávajúcej znaleckú činnosť v odbore geodézia a kartografia, alebo osobám v rámci poskytovania súčinnosti podľa osobitných predpisov.62)

§ 79
Poskytnutie a zapožičanie katastrálneho operátu

(1)	Katastrálny operát alebo jeho časť možno poskytnúť, ak to ustanovuje osobitný zákon, alebo medzištátna zmluva.

(2)	Katastrálny operát, alebo jeho časť možno zapožičať na nevyhnutný čas

a) 	súdom, prokuratúre a orgánom činným v trestnom konaní,
b) 	osobe, ktorá vykonáva geodetické činnosti pre pozemkové úpravy podľa osobitného predpisu,63) osobe, ktorá vykonáva obnovu evidencie pozemkov a právnych vzťahov k nim podľa osobitného predpisu,) osobe, ktorá vykonáva technické činnosti pri obnove katastrálneho operátu podľa § 62 ods. 3, osobe ktorá vykonáva znaleckú činnosť z odboru geodézie a kartografie, a osobe ktorá vyhotovuje geometrické plány alebo vytyčuje hranice pozemkov.
(3)	Zapožičanie katastrálneho operátu podľa odseku 2 sa umožňuje iba v rozsahu podľa § 78. Originál listu vlastníctva nemožno zapožičať nikomu.

(4)	Pred zapožičaním dokumentačných materiálov listinného charakteru sa vyhotoví ich duplikát.

§ 80
Poskytovanie údajov katastra

(1) 	Úrad prostredníctvom správy katastra poskytuje údaje katastra vo forme výstupov v papierovej podobe alebo vo forme odpisov v elektronickej podobe,3) ak sú požadované údaje spravované v elektronickej podobe. Výstup a odpis vyhotovené úradom sú verejné listiny. 

(2) 	Úrad prostredníctvom osvedčujúcej osoby) poskytuje len výpis alebo kópiu z listu vlastníctva, alebo kópiu z katastrálnej mapy, alebo kópiu z mapy určeného operátu, ak sú tieto údaje spravované v elektronickej podobe.) 

(3) 	Údaje katastra môže poskytnúť úrad aj prostredníctvom právnickej osoby zriadenej úradom. 

(4) 	Vyhotovenie výstupu alebo odpisu si môže vyžiadať každý od ktorejkoľvek správy katastra, ak sú požadované údaje spravované v elektronickej podobe.

(5) 	Vybrané údaje katastra, ktoré sú spravované v elektronickej podobe, sú verejne a bezodplatne prístupné aj prostredníctvom portálu; tieto údaje majú informatívny charakter.

(6) 	Z katastrálneho operátu, ktorý je spravovaný v papierovej podobe, možno vydať jeho časti súdom, prokuratúre a orgánom činným v trestnom konaní, a to len na nevyhnutne potrebný čas. Originál katastrálnej mapy alebo mapy určeného operátu v papierovej podobe možno vydať len osobe, ktorá vykonáva geodetické činnosti pre pozemkové úpravy podľa osobitného predpisu,63) osobe, ktorá vykonáva obnovu evidencie pozemkov a právnych vzťahov k nim podľa osobitného predpisu,64)  osobe, ktorá vykonáva geodetické činnosti pri obnove katastrálneho operátu, alebo osobe, ktorá vykonáva znaleckú činnosť v odbore geodézie a kartografie, ako aj osobe, ktorá vyhotovuje geometrické plány alebo vytyčuje hranice pozemkov. Originál listu vlastníctva v papierovej podobe, ktorý bol založený a aktualizovaný v období od 1. apríla 1964 do nadobudnutia účinnosti tohto zákona, nemožno vydať nikomu.

(7) 	Časti katastrálneho operátu možno podľa odseku 6 vydať len po vyhotovení ich duplikátov. 

(8) 	Dokumentáciu a listiny vyhotovené správou katastra alebo inými štátnymi orgánmi a účastníkmi právnych úkonov možno podľa odseku 6 vydať len po vyhotovení kópií overených správou katastra.

(9) 	Úrad poskytuje elektronické služby verejnej správy) aj prostredníctvom právnickej osoby zriadenej úradom. 

(10) Ministerstvo obrany Slovenskej republiky poskytuje údaje katastra spravované v jeho pôsobnosti vo vlastnom mene podľa odsekov 1, 2, 4, 6 až 8. Tieto údaje katastra sa nesprístupňujú prostredníctvom portálu podľa odseku 5.

§ 81
Hodnovernosť a záväznosť údajov katastra

(1) 	Údaje zapisované do katastra sa stávajú hodnovernými a záväznými zápisom do katastra. 

(2) 	Údaje katastra uvedené v § 5 sú hodnoverné a záväzné, ak sa nepreukáže opak. Záväznými údajmi katastra nie sú údaje o spôsobe využitia pozemku, o výmere parcely registra „E“ a druhu pozemku parcely registra „E“ a cena nehnuteľnosti. 

§ 82
Používanie hodnoverných a záväzných údajov katastra

(1) 	Hodnoverné a záväzné údaje katastra sa používajú najmä na ochranu práv k nehnuteľnostiam, na účely správy daní a poplatkov, na ochranu poľnohospodárskej pôdy a lesných pozemkov, na ochranu prírody a krajiny, na ochranu pamiatkového fondu, hospodársku činnosť a na budovanie informačných systémov o nehnuteľnostiach. 

(2) 	Hodnoverné a záväzné údaje katastra slúžia ako podklad na písomné vyhotovenie zmlúv, rozhodnutí, verejných listín a iných listín. 

SIEDMA  ČASŤ

Štátny dozor na úseku geodézie, kartografie a katastra

§ 83
 Katastrálna inšpekcia

(1)	Katastrálna inšpekcia (ďalej len „inšpekcia“) je osobitný útvar úradu, ktorý vykonáva štátny dozor nad úrovňou spravovania katastra, nad úrovňou zabezpečovania úloh súvisiacich s katastrom, ako aj nad dodržiavaním osobitných predpisov.2)  

(2) 	Inšpekcia

a) 	kontroluje výsledky geodetických a kartografických činností, ktoré boli prevzaté do katastrálneho operátu a štátnej dokumentácie, ak od ich vyhotovenia neuplynulo viac ako päť rokov,
b) 	kontroluje vykonávanie zmien v súbore popisných informácií a súbore geodetických informácií,
c) 	kontroluje dodržiavanie zákonom ustanovených lehôt,
d) 	koordinuje tvorbu plánov vecných úloh a kontraktov a spracováva hodnotenie plnenia úloh na úseku geodézie, kartografie a katastra,
e) 	prejednáva priestupky a porušenie poriadku na úseku geodézie, kartografie a katastra, ukladá kontrolovaným subjektom prijať opatrenia na odstránenie zistených nedostatkov a kontroluje ich splnenie v určenej lehote,
f) 	ukladá kontrolovaným subjektom odstrániť zistené nedostatky v priebehu kontroly alebo v určenej lehote, ak ide o drobné a formálne nedostatky, ktoré nevyžadujú prijatie osobitných opatrení,
g) 	podáva živnostenskému úradu podnet na konanie podľa osobitného predpisu,) ak sa kontrolovaný subjekt v priebehu jedného roka opakovane dopustí priestupku alebo porušenia poriadku na úseku katastra, 
h) 	podáva návrh na odobratie osvedčenia vydaného podľa  osobitného predpisu,) 
i) 	vykonáva geodetické a kartografické činnosti potrebné na vykonanie kontroly,
j) 	plní ďalšie úlohy na úseku geodézie, kartografie a katastra podľa osobitného predpisu2) a úlohy, ktorými ju poverí úrad. 

(3) 	Štátnemu dozoru podliehajú

a) 	orgány miestnej štátnej správy na úseku katastra nehnuteľností  a právnické osoby zriadené  úradom, 
b) 	fyzické osoby a právnické osoby vykonávajúce geodetické a kartografické činnosti, uvedené v osobitnom predpise,69)
c) 	fyzické osoby, ktoré vykonávajú úradné overovanie alebo autorizačné overovanie vybraných geodetických a kartografických činností uvedených v osobitnom predpise69)
(ďalej len „kontrolované subjekty“).

§ 84

(1) 	Štátny dozor podľa § 83 ods. 1 a 2 vykonávajú zamestnanci úradu (ďalej len „inšpektor“).

(2) 	Úrad vydá inšpektorovi preukaz, ktorý ho oprávňuje na výkon štátneho dozoru podľa § 83 ods. 1 a 2. Vzor preukazu inšpektora je uvedený v prílohe.

(3) 	Inšpektor musí mať osobitnú odbornú spôsobilosť podľa § 91 alebo podľa osobitných predpisov.69) 

§ 85

(1)	Inšpektor je pri výkone štátneho dozoru povinný

a)	oznámiť najneskôr pri začatí výkonu štátneho dozoru kontrolovanému subjektu predmet a účel kontroly,
b) 	preukázať sa preukazom inšpektora.

(2)	Inšpektor je pri výkone štátneho dozoru oprávnený    
     
a) 	v nevyhnutnom rozsahu vstupovať na pozemky kontrolovaných subjektov a do objektov, zariadení, prevádzok a do iných priestorov kontrolovaných subjektov, ak bezprostredne súvisia s predmetom štátneho dozoru, 
b) 	požadovať originály dokladov a ďalšie dokumenty od kontrolovaného subjektu, ak je to potrebné pre výkon inšpekcie, 
c) 	požadovať v lehote určenej inšpektorom od kontrolovaných subjektov úplné a pravdivé informácie, vyjadrenia a vysvetlenia  ku kontrolovaným skutočnostiam a zisteným nedostatkom,  
d) 	pri vykonávaní geodetických a kartografických činností podľa § 83 ods. 2 písm. i) obmedzovať vlastníka alebo inú oprávnenú osobu za podmienok uvedených v osobitnom predpise) a vstupovať a vchádzať dopravným prostriedkom na cudzie nehnuteľnosti za podmienok uvedených v osobitnom predpise.70)

§ 86

(1) 	Správca štátnej dokumentácie podľa osobitného predpisu69) je povinný umožniť inšpektorovi vstup do priestorov štátnej dokumentácie, umožniť mu nahliadať do dokumentov, ktoré sú predmetom kontroly alebo s kontrolou súvisia, robiť si z nich potrebné kópie, výpisy alebo odpisy.

(2) 	Štátne orgány, orgány územnej samosprávy a iné fyzické a právnické osoby sú povinné poskytnúť inšpektorovi súčinnosť pri výkone štátneho dozoru. 

§ 87

(1) 	Na výkon štátneho dozoru sa vzťahuje osobitný zákon o kontrole v štátnej správe.)

(2) 	Na výkon štátneho dozoru sa nevzťahujú všeobecné predpisy o správnom konaní,7) ak tento zákon neustanovuje inak.

Priestupky
§ 88

(1) 	Priestupku proti poriadku na úseku katastra sa dopustí ten, kto

a) 	neohlási zmeny údajov katastra týkajúce sa nehnuteľnosti, ktorej je vlastníkom v lehote ustanovenej týmto zákonom,
b) 	nepredloží na výzvu správy katastra v určenej lehote podklady na zápis údajov o nehnuteľnosti, ktorej je vlastníkom alebo nájomcom,			 
c) 	neoznačí na výzvu správy katastra lomové body hraníc pozemkov, hoci podľa zákona je povinný to urobiť, 

d) 	sa nezúčastní na katastrálnom konaní napriek predvolaniu a bez ospravedlniteľného dôvodu, hoci jeho účasť je nevyhnutná, a tým znemožní alebo sťaží priebeh tohto konania,
e) 	úmyselne ohlási správe katastra nepravdivé údaje týkajúce sa nehnuteľnosti, ktorej je vlastníkom,
f) 	úmyselne a neoprávnene zmení údaje katastra, 
g) 	vyhotoví alebo podľa osobitného predpisu69) overí výsledky geodetických a kartografických činností, pri ktorých sa nedodržali náležitosti podľa § 74.

(2) 	Priestupky podľa odseku 1 písm. a) až f) prejednáva správa katastra príslušná podľa miesta, kde sa nachádza dotknutá nehnuteľnosť; priestupky podľa odseku 1 písm. g) prejednáva inšpekcia.

(3) 	Za priestupok môže správa katastra uložiť pokutu 

a) 	od 30 eur do 100 eur za konanie uvedené v odseku 1 písm. a) až d),
b) 	od 150 eur do 300 eur za konanie uvedené v odseku 1 písm. e) a h).

(4) 	Ak sa fyzická osoba dopustí priestupku na úseku katastra opakovane, môže správa katastra uložiť fyzickej osobe opätovne pokutu.

(5) 	Za priestupok podľa odseku 1 písm. g) môže inšpekcia uložiť fyzickej osobe pokutu od 150 eur do 1000 eur. 

Porušenie poriadku na úseku katastra právnickými osobami
§ 89
 
(1) 	Právnická osoba poruší poriadok na úseku katastra, ak

a) 	neohlási zmeny údajov katastra týkajúce sa nehnuteľnosti, ktorej je vlastníkom v lehote ustanovenej týmto zákonom; právnická osoba vykonávajúca práva vyplývajúce zo správy majetku štátu sa na účely tohto zákona považuje za vlastníka, 
b) 	nepredloží na výzvu správy katastra v určenej lehote podklady na zápis údajov o nehnuteľnosti, ktorej je vlastníkom; právnická osoba vykonávajúca práva vyplývajúce zo správy majetku štátu sa na účely tohto zákona posudzuje ako vlastník, 
c) 	neoznačí na výzvu správy katastra lomové body hraníc pozemkov, územných hraníc obcí, hoci podľa zákona je povinná to urobiť,
d) 	sa nezúčastní na katastrálnom konaní napriek predvolaniu a bez ospravedlniteľného dôvodu, hoci jej účasť je nevyhnutná, a tým znemožní alebo sťaží priebeh tohto konania,
e) 	ohlási správe katastra nepravdivé údaje o nehnuteľnosti, ktorej je vlastníkom; právnická osoba vykonávajúca práva vyplývajúce zo správy majetku štátu podľa osobitného zákona sa na účely tohto zákona posudzuje ako vlastník, 
f) 	nezašle vyhotovené verejné listiny alebo iné listiny o nehnuteľnostiach alebo o právach k nehnuteľnostiam, prípadne iné údaje súvisiace s evidovaním nehnuteľností,
g) 	neoprávnene zmení údaje katastra,
h) 	vyhotoví geometrický plán alebo vytyčovací náčrt, pri ktorých neboli splnené podmienky podľa § 76 a 77.

(2) Porušenie poriadku podľa odseku 1 písm. a) až g) prejednáva správa katastra príslušná podľa miesta, kde sa nachádza dotknutá nehnuteľnosť; porušenie poriadku podľa odseku 1 písm. h) prejednáva inšpekcia.

(3) 	Za porušenie poriadku na úseku katastra môže správa katastra uložiť právnickej osobe pokutu

a) 	od 300 eur do 500 eur za konanie uvedené v odseku 1 písm. a), 
b) 	od 1 000 eur do 1 650 eur za konanie uvedené v odseku 1 písm. b) a c), 
c) 	od 1650 eur do 3 000 eur za konanie uvedené v odseku 1 písm. d), 
d) 	od 3 000 eur do 5 000 eur za konanie uvedené v odseku 1 písm. e) až g). 

(4) 	Za porušenie poriadku na úseku katastra podľa odseku 1 písm. h) môže inšpekcia uložiť právnickej osobe  pokutu od 1 000 eur do 3 000 eur.

(5) 	Ak právnická osoba poruší poriadok na úseku katastra opakovane, môže správa katastra alebo inšpekcia uložiť právnickej osobe opätovne pokutu.

§ 90
 
 (1) 	Pokutu možno uložiť do jedného roka odo dňa, keď sa správa katastra alebo inšpekcia dozvedela o priestupku alebo o porušení poriadku na úseku katastra, najneskôr však do troch rokov odo dňa spáchania priestupku alebo porušenia poriadku na úseku katastra.

(2) 	Pokuta je splatná do 30 dní odo dňa nadobudnutia právoplatnosti rozhodnutia o jej uložení.

(3) 	Uložením pokuty nezaniká právo na náhradu trov katastrálneho konania.

(4) 	Výnosy z pokút sú príjmom štátneho rozpočtu.

(5) 	Na konanie o priestupkoch sa vzťahuje osobitný predpis,) ak tento zákon neustanovuje inak. 

(6) 	Na konanie o porušení poriadku na úseku katastra právnickými osobami sa vzťahujú všeobecné predpisy o správnom konaní,7) ak tento zákon neustanovuje inak.

ÔSMA ČASŤ

SPOLOČNÉ USTANOVENIA

§ 91
Osobitná odborná spôsobilosť rozhodovať o vklade a o nevykonaní záznamu

(1) 	Osobitná odborná spôsobilosť rozhodovať o vklade a rozhodovať o nevykonaní záznamu je súhrn teoretických vedomostí, praktických skúseností a znalostí všeobecne záväzných právnych predpisov a ostatných predpisov upravujúcich oblasť katastra a súvisiacich s katastrom.

(2) 	Odbornú spôsobilosť rozhodovať o vklade môže získať štátny zamestnanec orgánu štátnej správy na úseku katastra. Predpokladom na získanie odbornej spôsobilosti je vysokoškolské vzdelanie druhého stupňa v odbore právo alebo geodézia a kartografia, prax v štátnej správe na úseku katastra najmenej šesť mesiacov a úspešné vykonanie odbornej skúšky.

(3) 	Odbornú spôsobilosť rozhodovať o nevykonaní záznamu môže získať zamestnanec orgánu štátnej správy na úseku katastra. Predpokladom na získanie odbornej spôsobilosti je vysokoškolské vzdelanie aspoň prvého stupňa v odbore právo alebo v odbore geodézia a  kartografia, prax v štátnej správe na úseku katastra najmenej 12 mesiacov a úspešné vykonanie odbornej skúšky.

(4) 	Ak nie je možné zabezpečiť rozhodovanie o nevykonaní záznamu zamestnancom s odbornou spôsobilosťou podľa odseku 3, môže o nevykonaní záznamu rozhodnúť zamestnanec s odbornou spôsobilosťou rozhodovať o vklade.

§ 92

(1) 	Overovanie spôsobilosti rozhodovať o vklade a rozhodovať o nevykonaní záznamu vykonáva komisia na overovanie odbornej spôsobilosti (ďalej len „komisia na overovanie“).

(2) 	Predsedu a ďalších členov komisie na overovanie vymenúva predseda úradu zo zamestnancov úradu, zo zamestnancov správ katastra a z ďalších odborníkov z vysokých škôl, vedeckých inštitúcií, zo stavovských organizácií a štátnych orgánov.

(3) 	Po úspešnom vykonaní skúšky pred komisiou na overovanie vydá predseda úradu na návrh komisie na overovanie zamestnancovi orgánu štátnej správy na úseku katastra oprávnenie rozhodovať o vklade alebo rozhodovať o nevykonaní záznamu (ďalej len „oprávnenie“). Oprávnenie nadobúda účinky dňom vykonania skúšky. 

(4) 	Príslušná správa katastra podá predsedovi úradu návrh na preskúšanie zamestnanca oprávneného rozhodovať o vklade alebo rozhodovať o nevykonaní záznamu, ktorý opakovane poruší všeobecne záväzné právne predpisy a ostatné predpisy upravujúce oblasť katastra a súvisiace s katastrom.

(5) 	Predseda úradu na návrh komisie na overovanie odoberie oprávnenie zamestnancovi po neúspešnom preskúšaní podľa odseku 4 alebo po bezdôvodnom odmietnutí účasti na tomto preskúšaní.

(6) 	Podrobnosti o spôsobe, organizácii, ako aj o priebehu skúšky upraví skúšobný poriadok, ktorý vydá predseda úradu.

§ 93

Ak osobitný zákon neustanovuje inak, rozhodnutia a odpisy zasielané v elektronickej podobe musia byť podpísané zaručeným elektronickým podpisom 
a) 	zamestnanca oprávneného rozhodovať o vklade alebo rozhodovať o nevykonaní záznamu,
b) vedúceho osobitného organizačného útvaru správy katastra v sídle kraja,
c) 	riaditeľa správy katastra,
d) 	predsedu úradu.

§ 94

Údaj o cene nehnuteľností získava správa katastra zo zmlúv, z verejných listín, zmlúv podľa § 37 ods. 4 a iných listín doručených na zápis do katastra.

§ 95
 Poplatky

Správa katastra vyberá správne poplatky podľa osobitného predpisu.36) Ostatné úkony a elektronické služby sa poskytujú za úhradu, ktorej druh a výšku ustanoví úrad všeobecne záväzným právnym predpisom.

DEVIATA ČASŤ

PRECHODNÉ A ZÁVEREČNÉ USTANOVENIA

Prechodné ustanovenia k úpravám účinným k 1. januáru 2014 

§ 96

Správy katastra zriadené podľa doterajších predpisov sa považujú za orgány zriadené podľa tohto zákona.
§ 97
 
Zápisy práv k nehnuteľnostiam vykonané podľa zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam v znení neskorších predpisov sa považujú za zápisy práv k nehnuteľnostiam vykonané podľa tohto zákona.

§ 98

Ak  do piatich rokov od nadobudnutia účinnosti tohto zákona nebude ukončené konanie o zázname podľa doterajších predpisov, správa katastra vyznačenú plombu zruší; to neplatí, ak konaniu o zázname predchádza iné neukončené katastrálne konanie. Zrušením plomby sa konanie o zázname končí.

§ 99

Doterajší katastrálny operát sa považuje za katastrálny operát podľa tohto zákona.

§ 100

Oprávnenie rozhodovať o návrhu na vklad na základe osvedčenia o osobitnej odbornej spôsobilosti rozhodovať o návrhu na vklad, nadobudnuté pred 1. januárom 2014, zostáva zachované.

§ 101

Konania o určení priebehu hraníc pozemkov začaté do nadobudnutia účinnosti tohto zákona sa dokončia podľa doterajších predpisov.

§ 102

(1) 	Katastrálne konania začaté pred nadobudnutím účinnosti tohto zákona sa dokončia podľa doterajších predpisov. 

(2)	Konania o odvolaní proti rozhodnutiu o zamietnutí vkladu začaté pred nadobudnutím účinnosti tohto zákona sa dokončia podľa doterajších predpisov.

§ 103
Splnomocňovacie ustanovenia 

Úrad ustanoví všeobecne záväzným právnym predpisom podrobnosti o

a) 	spôsobe evidencie katastrálnych území a nehnuteľností,
b) 	obsahu a predmete katastra, a to o podrobnom členení katastrálneho operátu, o vyhotovovaní duplikátu alebo jeho častí, o druhoch pozemkov a charakteristike ochrany a o využívaní nehnuteľností, o obsahu listu vlastníctva,
c) 	katastrálnom konaní,
d) 	geodetických a kartografických činnostiach pre kataster, a to o geodetických činnostiach pri spravovaní katastra, o vyhotovovaní a overovaní geometrických plánov, o presnosti meračských prác,
e) 	spôsobe označenia lomových bodov hraníc pozemkov,
f) kvalitatívnych podmienkach na vykonávanie geodetických a kartografických činností a náležitostiach ich výsledkov,
g) 	formách a náležitostiach výstupov a odpisov z katastra, ako aj o poskytovaní iných údajov,
h) 	podrobnosti o výkone štátneho dozoru na úseku geodézie, kartografie a katastra,
i) 	spôsobe overovania spôsobilosti rozhodovať o vklade a o nevykonaní záznamu,
j) 	podrobnostiach o organizácii práce a o úschove spisov a manipulácii s nimi na správach katastra.

Záverečné ustanovenia
§ 104
 
Zrušujú sa:

1. zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení č. XXVIII zákona Národnej rady Slovenskej republiky č. 222/1996 Z. z., zákona č. 255/2001 Z. z., čl. III zákona č. 419/2002 Z. z., zákona č. 173/2004 Z. z., čl. II zákona č. 669/2007 Z. z., čl. VI zákona č. 568/2007 Z. z., čl. IV zákona č. 384/2008 Z. z., čl. III zákona č. 304/2009 Z. z. a zákona č. 103/2010 Z. z.,  

2. vyhláška Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení vyhlášky Úradu geodézie, kartografie a katastra Slovenskej republiky č. 74/2011 Z. z., 

3. vyhláška Úradu geodézie, kartografie a katastra Slovenskej republiky č. 22/2010 Z. z., ktorou sa vykonáva Spravovací poriadok pre katastrálne úrady a správy katastra.

Čl. II

Zákon Národnej rady Slovenskej republiky č. 145/1995 Z. z. o správnych poplatkoch v znení zákona Národnej rady Slovenskej republiky č. 123/1996 Z. z., zákona Národnej rady Slovenskej republiky č. 224/1996 Z. z., zákona č. 70/1997 Z. z., zákona č. 1/1998 Z. z., zákona č. 232/1999 Z. z., zákona č. 3/2000 Z. z., zákona č. 142/2000 Z. z., zákona č. 211/2000 Z. z., zákona č. 468/2000 Z., zákona č. 553/2001 Z. z., zákona č. 96/2002 Z. z., zákona č. 118/2002 Z. z., zákona č. 215/2002 Z. z., zákona č. 237/2002 Z. z., zákona č. 418/2002 Z. z., zákona č. 457/2002 Z. z., zákona č. 465/2002 Z. z., zákona č. 472/2002 Z. z., zákona č. 480/2002 Z. z., zákona č. 190/2003 Z. z., zákona č. 217/2003 Z. z., zákona č. 245/2003 Z. z., zákona č. 450/2003 Z. z., zákona č. 469/2003 Z. z., zákona č. 583/2003 Z. z., zákona č. 5/2004 Z. z., zákona č. 199/2004 Z. z., zákona č. 204/2004 Z. z., zákona č. 347/2004 Z. z., zákona č. 382/2004 Z. z., zákona č. 434/2004 Z. z., zákona č. 533/2004 Z. z., zákona č. 541/2004 Z. z., zákona č. 572/2004 Z. z., zákona č. 578/2004 Z. z., zákona č. 581/2004 Z. z., zákona č. 633/2004 Z. z., zákona č. 653/2004 Z. z., zákona č. 656/2004 Z. z., zákona č. 725/2004 Z. z., zákona č. 5/2005 Z. z., zákona č. 8/2005 Z. z., zákona č. 15/2005 Z. z., zákona č. 93/2005 Z. z., zákona č. 171/2005 Z. z., zákona č. 308/2005 Z. z., zákona č. 331/2005 Z. z., zákona č. 341/2005 Z. z., zákona č. 342/2005 Z. z., zákona č. 473/2005 Z. z., zákona č. 491/2005 Z. z., zákona č. 538/2005 Z. z., zákona č. 558/2005 Z. z., zákona č. 572/2005 Z. z., zákona č. 573/2005 Z. z., zákona č. 610/2005 Z. z., zákona č. 14/2006 Z. z., zákona č. 15/2006 Z. z., zákona č. 24/2006 Z. z., zákona č. 117/2006 Z. z., zákona č. 124/2006 Z. z., zákona č. 126/2006 Z. z., zákona č. 224/2006 Z. z., zákona č. 342/2006 Z. z., zákona č. 672/2006 Z. z., zákona č. 693/2006 Z. z., zákona č. 21/2007 Z. z., zákona č. 43/2007 Z. z., zákona č. 95/2007 Z. z., zákona č. 193/2007 Z. z., zákona č. 220/2007 Z. z., zákona č. 279/2007 Z. z., zákona č. 295/2007 Z. z., zákona č. 309/2007 Z. z., zákona č. 342/2007 Z. z., zákona č. 343/2007 Z. z., zákona č. 344/2007 Z. z., zákona č. 355/2007 Z. z., zákona č. 358/2007 Z. z., zákona č. 359/2007 Z. z., zákona č. 460/2007 Z. z., zákona č. 517/2007 Z. z., zákona č. 537/2007 Z. z., zákona č. 548/2007 Z. z., zákona č. 571/2007 Z. z., zákona č. 577/2007 Z. z., zákona č. 647/2007 Z. z., zákona č. 661/2007 Z. z., zákona č. 92/2008 Z. z., zákona č. 112/2008 Z. z., zákona č. 167/2008 Z. z., zákona č. 214/2008 Z. z., zákona č. 264/2008 Z. z., zákona č. 405/2008 Z. z., zákona č. 408/2008 Z. z., zákona č. 451/2008 Z. z., zákona č. 465/2008 Z. z., zákona č. 495/2008 Z. z., zákona č. 514/2008 Z. z., zákona č. 8/2009 Z. z., zákona č. 45/2009 Z. z., zákona č. 188/2009 Z. z., zákona č. 191/2009 Z. z., zákona č. 274/2009 Z. z., zákona č. 292/2009 Z. z., zákona č. 304/2009 Z. z., 305/2009 Z. z., zákona č. 307/2009 Z. z., zákona č. 465/2009 Z. z., zákona č. 478/2009 Z. z., zákona č. 513/2009 Z. z., zákona č. 568/2009 Z. z., zákona č. 570/2009 Z. z., zákona č. 594/2009 Z. z., zákona č. 67/2010 Z. z., zákona č. 92/2010 Z. z., zákona č. 136/2010 Z. z., zákona č. 144/2010 Z. z., zákona č. 514/2010 Z. z., zákona č. 556/2010 Z. z., zákona č. 39/2011 Z. z.,  zákona č. 119/2011 Z. z. a zákona č. 286/2012 Z. z. sa mení takto:

V sadzobníku správnych poplatkov I. časti Všeobecná správa položky 10 a 11, vrátane oslobodenia, splnomocnenia a poznámok, znejú:
„Položka 10
a)	Vydanie 

1.	výpisu z listu vlastníctva								8 eur.

2.	údajov o bonitovaných pôdno-ekologických jednotkách
za každých aj začatých 20 parciel v rámci jedného katastrálneho územia		8 eur.

3.	identifikácie parciel, za každých aj začatých 20 identifikovaných parciel
v rámci jedného katastrálneho územia		8 eur.

4.	kópie z katastrálnej mapy alebo mapy pozemkového katastra
alebo z pozemkovoknižnej mapy alebo z mapy určeného operátu,
 za každú kópiu formátu A3, A4	8 eur.

5.	informatívneho grafického porovnania parciel, za každých aj
začatých 20 parciel zobrazených na jednom liste
formátu A4 v mierke mapy	15 eur.

6.	kópie listu vlastníctva	3 eurá.

7.	súpisu nehnuteľností v rámci jedného katastrálneho územia	10 eur.

8.	kópie pozemkovoknižnej vložky alebo kópie z písomného
operátu pozemkového katastra, za každú stranu kopírovaného
dokumentu 	2 eurá.

9. 	kópie geometrického plánu, za každých aj začatých 5 strán
formátu A4	8 eur.

b)	Vydanie druhého a ďalšieho rovnopisu verejných listín uvedených v písmene a)	3 eurá.

c)	Poskytnutie katastrálneho  operátu alebo iného operátu preukazujúceho 
vlastnícke právo k nehnuteľnosti na nahliadnutie žiadateľovi s možnosťou
vyhotovenia výpisu, odpisu, náčrtu alebo kópie alebo poskytnutie informácie
z katastra nehnuteľností v rámci jedného katastrálneho územia	 5 eur.

d)	Poskytnutie údajov z katastrálneho operátu na vytýčenie hraníc pozemkov 
v rámci jedného katastrálneho územia a jedného vytyčovacieho náčrtu	17 eur.

e)	Poskytnutie informácií z katastrálneho operátu na  zisťovanie údajov
pre likvidáciu obchodných spoločností, dražby, bankové subjekty, v rámci
jedného  katastrálneho územia	7 eur.

f)	Úradné overenie štyroch vyhotovení geometrického plánu v papierovej podobe
alebo úradné overenie geometrického plánu v elektronickej podobe 
vrátane poskytnutých informácií na jeho vyhotovenie	27 eur.

g)	Úradné overenie ďalších troch vyhotovení geometrického plánu
v papierovej podobe	7 eur.

Oslobodenie
 
1.	Od poplatkov podľa tejto položky sú oslobodené obce a vyššie územné celky, ak žiadajú o vykonanie týchto spoplatňovaných úkonov na účely usporiadania vlastníckych práv k pozemným  komunikáciám  a ku školám, ktoré prešli do ich pôsobnosti podľa osobitných predpisov.
2.	Od poplatkov podľa tejto položky je oslobodená Slovenská správa  ciest  a  Národná  diaľničná spoločnosť, a.s., ak žiadajú o vykonanie  týchto  spoplatňovaných  úkonov  na
účely usporiadania  vlastníckych  práv  k  pozemkom  pod pozemnými   komunikáciami -  diaľnicami, rýchlostnými cestami a cestami prvej triedy.
3. 	Od poplatkov podľa písmen d), f) a g) tejto položky je oslobodený vyhotoviteľ vybraných geodetických a kartografických činností, ak žiada tieto úkony pre osoby a na účely, ktoré sú oslobodené podľa bodu 1 a 2. 
 
Poznámky
 
1.	Správny orgán nevyberie  poplatky podľa tejto položky, ak ide o úkony spojené s vyhlasovaním alebo zmenou chránených území a ich ochranných pásiem, s realizovaním prieskumu a výskumu osobitne chránených častí prírody a krajiny pre potreby ochrany prírody, s ochranou kultúrnych pamiatok, s pozemkovými úpravami, s vyhotovením lesných hospodárskych plánov.
2.	Úkon spoplatňovaný podľa písmena c) tejto položky nezahŕňa poskytnutie súradníc podrobných bodov.
3.	Správny orgán nevyberie poplatky podľa tejto položky, ak ide o úkony potrebné  na  účely konania o dedičstve.
4.	Ak došlo pri úkonoch spoplatňovaných podľa tejto položky k  zrejmým  chybám,  ktoré  zavinil  správny  orgán,  za opravné úkony sa správny poplatok už nevyberá.
5.	Poplatníkom  za úkony podľa písmen d), f) a g) tejto položky je vyhotoviteľ  vybraných geodetických a kartografických činností.
6.	Správny orgán vyberie  poplatok  podľa  písmena g) tejto položky  súčasne  s  poplatkom  podľa  písmena  f) tejto položky.                       

Položka 11 

a)	Návrh  na začatie konania  o vklade práva k nehnuteľnosti 
do katastra nehnuteľností za každý druh právneho úkonu, ktorý 
obsahuje zmluva a podlieha vkladu                                                               	          70 eur.

b)	Návrh  na  začatie  konania  o  vklade práva k nehnuteľnosti    
do   katastra   nehnuteľností za každý druh právneho úkonu, ktorý 
obsahuje zmluva a podlieha vkladu  podaný elektronicky 	                   	          35 eur.

c)	Návrh  na začatie konania o vklade práva k nehnuteľnosti za každý 
druh právneho úkonu, ktorý obsahuje zmluva a podlieha vkladu, 
ak bola s návrhom podaná žiadosť o urýchlenie12)                                                   260 eur.                  	                            	 		                    
d)	Návrh  na začatie konania o vklade práva k nehnuteľnosti za každý 
druh právneho úkonu, ktorý obsahuje zmluva a podlieha vkladu, 
ak bola s návrhom podaná žiadosť o urýchlenie12) 
a bol podaný elektronicky          		                                                                   130 eur.

e) 	Návrh na začatie konania o zázname alebo o aktualizácii údajov 
	katastra, ak bola s návrhom podaná žiadosť o urýchlenie12a)                                   130 eur.

f) 	Návrh na prešetrenie údajov katastra v rámci jedného katastrálneho územia        50 eur.		    
                      	Oslobodenie
 
1. Od poplatku podľa položky 11 písm. a) a b) sú oslobodené obce  a vyššie územné celky, ak návrh na začatie konania o vklade práva k nehnuteľnosti  do katastra  nehnuteľností podávajú v súvislosti  s  usporiadaním  vlastníckych  práv  k pozemným komunikáciám  a  ku  školám,  ktoré prešli do ich pôsobnosti podľa osobitných predpisov.
 
Od poplatku podľa položky 11 písm. a) a b) sú  oslobodení  aj Slovenský pozemkový  fond a  správca lesných  pozemkov vo  vlastníctve štátu, ak ide  o  úkony  spojené  s  konaním  o pozemkových úpravách.

2. Od poplatkov položky 11 je oslobodená Slovenská správa ciest a Národná diaľničná spoločnosť, a. s., ak žiadajú o vykonanie spoplatňovaných úkonov na účely spojené s usporiadaním vlastníckym práv k pozemkom v súvislosti s majetkovoprávnym usporiadaním pozemných komunikácií – diaľnic, rýchlostných ciest a ciest prvej triedy. 
 
                      	Splnomocnenie

1.	Správny  orgán  vyberie  poplatok  podľa  položky 11 písm. a) až d), znížený o 20 eur,  ak  účastník  konania  o vklade práva podal oznámenie podľa § 30 ods. 1 katastrálneho zákona, bez ohľadu  na počet druhov právnych úkonov, ktoré sú uvedené v oznámení.
 
2.	Ak sa konanie o vklade práva k nehnuteľnosti zastavilo  alebo  návrh na vklad bol zamietnutý, poplatok sa nevracia. Ak  správny orgán v skrátenej lehote o vklade  práva k nehnuteľnosti do katastra nehnuteľností nerozhodne, vráti  rozdiel medzi poplatkom zaplateným podľa  položky 11 písm. c) alebo d) za  urýchlené rozhodnutie o návrhu na  vklad a poplatkom určeným podľa položky 11 písm. a) alebo b). 

3.	Ak v konaní o zázname správny orgán záznam nevykoná v skrátenej lehote, alebo nerozhodne o nevykonaní záznamu v skrátenej lehote, vráti poplatok v plnej výške.

4.	Ak správny orgán nevykoná aktualizáciu údajov katastra v skrátenej lehote, vráti poplatok v plnej výške.

5.	V prípade, že je žiadosť o prešetrenie údajov katastra nehnuteľnosti opodstatnená, správny orgán vráti poplatok v plnej výške.

Čl. III

Zákon č. 281/1997 Z. z. o vojenských obvodoch a zákon, ktorým sa mení zákon Národnej rady Slovenskej republiky č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov v znení zákona č. 172/2003 Z. z., zákona č. 149/2008 Z. z. a zákona č. 96/2012 Z. z sa mení takto: 

1. V § 3 odsek 2 znie: 
„(2) Ministerstvo spracuje príslušné časti katastrálneho operátu a v súčinnosti so susednými obcami vytýči hranice vojenského obvodu, označí ich lomovými bodmi a dbá o ich trvalé označenie.“. 

2. Poznámka pod čiarou k odkazu 2 znie: 
„2) Napríklad zákon č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov, zákon Národnej rady Slovenskej republiky č. 215/1995 Z. z. o geodézii a kartografii v znení neskorších predpisov, zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov, zákon č. 326/2005 Z. z. o lesoch v znení neskorších predpisov, zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z., zákon č. ..../2013 Z. z. o katastri nehnuteľností a o zmene a doplnení niektorých zákonov.“.
 
3. V § 8 ods. 1 sa vypúšťa písmeno c). Poznámka pod čiarou k odkazu 4 sa vypúšťa.“. 

Čl. IV

Tento zákon nadobúda účinnosť 1. januára 2014.

„Príloha 
k zákonu č. ..../2013 Z. z.

Vzor preukazu katastrálneho inšpektora 

Preukaz má rozmery 8,5 cm x 5,3 cm.

Predná strana preukazu:

	ÚRAD GEODÉZIE, KARTOGRAFIE A KATASTRA
                 SLOVENSKEJ REPUBLIKY
Chlumeckého 2, P.O.BOX 57, 820 12 Bratislava 212	
	       SLUŽOBNÝ  PREUKAZ  KATASTRÁLNEHO INŠPEKTORA
  	
                                  Číslo preukazu: xxxxxxx
                                            
                                              Inšpektor:
Foto 2,5 x 3,0 cm                       
                                              Titul, meno, priezvisko	

	

Zadná strana preukazu:
Katastrálny inšpektor vykonáva činnosť na základe § 83 až 87 zákona č. .../2013  Z. z. o katastri nehnuteľností a o zmene a doplnení niektorých zákonov a § 4 ods. 2 písm. m) zákona č. 215/1995 Z. z. o geodézii a kartografii.

Inšpektor  pri výkone činnosti v zmysle § 85 ods. 2 písm. a) zákona č. .../2013 Z. z. o katastri nehnuteľností  a o zmene a doplnení niektorých zákonov je oprávnený vstupovať na nehnuteľnosti.

Prípadný nález preukazu ohláste na adrese: Úrad geodézie, kartografie a katastra Slovenskej republiky, Chlumeckého 2, P.O.BOX  57, 820 12 Bratislava 212, prípadne telefonicky na čísle: 02/2081 6002 alebo 02/ 2081 6100.	

										                              „